text:
Республиканан «Зәңгәр ҡош» бөтә Рәсәй йәш таланттар конкурсына 500-ҙән ашыу ғариза килгән
ӨФӨ, 2016 йыл, 22 август. /«Башинформ» мәғлүмәт агентлығы, Сергей Захаров/.
«Башҡортостан» телерадиокомпанияһы «Мәҙәниәт» телеканалы менән берлектә «Зәңгәр ҡош» икенсе бөтә Рәсәй йәш таланттар конкурсына ҡатнашыусылар һайлап алыуҙы дауам итә. Конкурстың төбәк этабы Өфөлә тәүгә уҙа.
27 августа «Башҡортостан» дәүләт концерт залында вокалистарҙы һәм музыканттарҙы тыңлау ойошторола. Икенсе көндә телеүҙәктең концерт залында башҡа номинанттар үҙҙәрен күрһәтә ала.
Яңы миҙгелдең һайлап алыу турында 5 йәштән 15 йәшкәсә балалар һәм үҫмерҙәр ҡатнаша ала. Конкурсҡа бик күп ғаризалар килгән. Республиканан — 500-ҙән ашыу, улар 25 авгусҡаса ҡабул ителә.
Саралар иртәнге сәғәт 11-ҙә башлана һәм һуңғы ҡатнашыусы сығыш яһағанға тиклем дауам итә. «Рәсәй Мәҙәниәт Башҡортостан» телеканалы төбәк этабының жюри составын раҫланы.
«Баһалама комиссияһы ағзалары иҫәбенә республиканың абруйлы сәнғәт һәм мәҙәниәт эшмәкәрҙәре инде. Танылған йырсы Иҙрис Ғәзиев, Башҡортостандың Дәүләт академия хор капеллаһы дирижеры Алһыу Хәбибуллина, музыкаль педагог Лия Кәримова, композитор Урал Иҙелбаев, эстрада-джаз башҡарыу кафедраһы доценты Ирина Остин, Р.Нуриев исемендәге хореография колледжы директоры Олия Вильданова һәм ошо уҡыу йортоноң художество етәксеһе Леонора Ҡыуатова, Башҡортостандың атҡаҙанған артисы Сергей Павлов, алып барыусы Фирҙәт Ғәлиев һәм музыка белгесе Миләүшә Иҙрисова. Уларҙың бурысы — республика исеменән сығыш яһаясаҡ иң-иңдәрҙе билдәләү», — тине «Рәсәй Мәҙәниәт Башҡортостан» телеканалының баш мөхәррире Айгөл Кантюкова.


c: text/html

text:
Илдар Абдразаҡов - «Грэмми» премияһы лауреаты
Яҡташыбыҙ – билдәле опера йырсыһы, Мариинка театры солисы Илдар Абдразаҡов абруйлы «Грэмми» музыкаль премияһы лауреаттары исемлеген тулыландырҙы.
Йырсы «Реквием» альбомы өсөн АҠШ Милли сәнғәт һәм тауыш яҙыу техникаһы академияһының ике наградаһын алды, уның был эше «Иң яҡшы классик альбом» тип табылды, өҫтәүенә ул «Иң яҡшы хор менән башҡарыу» (Best Choral Performance) номинацияһында еңде. Был хаҡта академияның рәсми сайты хәбәр итә.
«Реквием» альбомын эшләүҙә Абдразаҡовтан тыш, уның Мариинканан хеҙмәттәше Ольга Бородина, йырсылар Барбара Фриттоли һәм Марио Дзеффири, Италиянан билдәле дирижер Рикардо Мути, шулай уҡ Симфоник оркестр һәм Чикаго хоры ҡатнашты.
Премия тапшырыу тантанаһы Лос-Анджелеста үтте.

robotstxt: allowed

filter: keep


text:
Башкортстан киностудияһы яйлап аякка баса
Мәгълүм ки, Советтар берлеге йылдарында Башкортостандың үз кино сәнгате юк дәрәжәһендә ине. Республиканың үз кино сәнгатенә тәүге нигеззәр бынан 17 йыл самаһы элек һалынды. Тап бына 1990 нсы йылда Башкортостандың Югары Шураһы фарманы менән ойошторолдо ул. Шуга күрә лә Башкортостан киностудияһын республиканың шул сакта үзаллылыкка омтолош емеше, тип тә әйтеү газәте бар.
Ул сакта бөтә нәмәне буш урында тиерлек башларга тура килде. Башкортостан дәүләт киностудияһын эшләтеп ебәреүзе иң тәүзә республика дәүләт телевидениеһында хезмәт итеүсе күренекле режиссерзар Әмир Әбдразаков, Рәис Исмәгыйлевлар, шулай ук телевидениеның тәжрибәле операторзары үз өстөнә алды.
Әлбиттә, ул сакта Башкортостан киностудияһының бинаһы ла юк ине. Уга башта Өфө үзәгендәге бушап калган бер ширкәттең бинаһын бирзеләр. Әмма, уны шактай төзөкләндергәндән һуң, ни сәбәптәндер, киностудияны шулай ук эшенән туктап калган башка бер ширкәттең бинаһына күсерзеләр. Унда ла киностудия павильондары булдырыу өсөн бик күп төзөкләндереү эштәре башкараһы бар әле.
Нисек кенә булмаһын, Башкортостан кино сәнгате әкренләп булһа ла аякка баса, бында узган 17 йылда бернисә нәфис фильм, унлаган документаль фильм һәм балалар өсөн байтак анимацион фильмдар ижад ителде. Уларзың бернисәһе Русия һәм халыкара күләмдә ойошторолган сәнгать бәйгеләрендә еңеп тә сыкты хатта.
Әлбиттә, бөгөнгө көндә Башкортостан киностудияһы Голливуд студиялары менән дә, хатта Русияның бай тәжрибәһе һәм матди мөмкинлектәре етерлек булган киностудиялары менән дә ярыша алмай һәм был талап та ителмәй. Шулай за күберәк һәм якшырак ижад итергә омтолош бар. Быны “Азатлык” хәбәрсеһе менән әңгәмәлә киностудияны ойоштороусыларзың береһе, күренекле режиссер Әмир Әбдразаков та раслай. Былтыр Әмир әфәнде, Салауат Юлаев хакында киностудияла үзе төшөргән “Һынмас рух” тигән фильмы өсөн, Салауат Юлаев исемендәге дәүләт бүләгенә лаек булгайны. “Финанс ярзамдар булһа, беззең иҗади көстәрзең уй-хыялдары күп, - ти күренекле режиссер. – Быга тиклем башкарган эштәр үзебеззең көскә ышаныс тыузыра”.
“Беззең киностудияның уңыштары бар. Бер нәфис фильм төп бүләкте алды. Шунан һуң бер мультфильм да иң югары бүләкте алды халыкара бәйгелә, - ти Әмир агай Әбдрәзәков. – Яңы фильмдарыбыз теүәлләнеп бөтөп килә. Техника ла арта. Бөгөнгө көндә өс видеокамерабыз бар. Улар менә әллә күпме эштәр аткарып, теләгән әйберзе төшөрөп була. Кадрзар, иҗади көстәр етерлек. Уларзы тагы ла арттырып була, әммә әле ундай зур база юк. Хөкүмәтебез ярзам итеп тора. Ләкин бына меценаттар, спонсорзар бик күренмәй. Шулай за эштәр бара.
Үзегеззең ниндәй пландар бар Әмир агай?
- Мин әле бына яңы гына бер кинофильмдың сценариен язып бөттөм. Ул мәктәптәр тормошо, укыусылар тормошо хакында. Балаларзың тәртипһезлектәре тураһында асынып язылган тема ул.
Башкортостан дәүләт киностудияһын ойоштороусыларзың береһе, күренекле режиссер Әмир Әбдразаков әйтеүенсә, милли киностудия аякка баса. Яңы фильмдарга Марат Бәшәров кеүек талантлы актерлар төп рольдәрзе уйнауга сакырыла. Был да бик мөһим. Гомумән, Башкортостан кино сәнгатенең алдагы көнө өмөтлөрәк булыр, иншалла.
Фәнис Фәтхи, Уфа


text:
Силәбе өлкәһендә беренсе тапҡыр Башҡортостан мәҙәниәте көнө үтәсәк
Силәбе өлкәһенең Үрге Өфәлей ҡалаһында беренсе тапҡыр Башҡортостан мәҙәниәте көнө уҙасаҡ. Байрам сиктәрендә ҡаланың крайҙы өйрәнеү музейында «Шәжәрә байрамы» үтәсәк. Музей хеҙмәткәрҙәре биш ғаилә миҫалында башҡорт ырыуҙары тураһында һөйләйәсәк.
Тантананың башлаусыһы булып «Башҡорт Ҡоролтайы» Силәбе өлкәһе йәмәғәт ойошмаһының Үрге Өфәлей бүлексәһе рәйесе Фәнүзә Зарипова сығыш яһай. Шулай уҡ ҡала Йыйылышы депутаттары ярҙам күрһәтә. Фәнүзә Зарипова әйтеүенсә, байрамдың төп маҡсаты сағыу башҡорт мәҙәни көнкүрешен пропагандалау, шулай уҡ ҡалала мәҙәни-ара бәйләнештәрҙе нығытыу.
Тантанаға Башҡортостан Республикаһының Силәбе өлкәһендәге вәкиле Амур Хәбибуллиндың һәм өлкәнең «Башҡорт ҡоролтайы» йәмәғәт ойошмаһы рәйесе урынбаҫары Наил Шәйҙуллиндың килеүе көтөлә.
Шулай уҡ байрам сиктәрендә Туған тел көнө үтәсәк. Балалар башҡорт телендә шиғырҙар һөйләйәсәк һәм йырҙар йырлаясаҡ.
Ҡала мәҙәниәт һарайының фойеһында башҡорт халыҡ-ҡулланма сәнғәт күргәҙмәһе ойоштороласаҡ. «Тамыр», «Тамсылар», «Ләйсән» үҙешмәкәр башҡорт коллективтары үҙҙәренең иҡ яҡшы номерҙарын күрһәтәсәк. Ҡунаҡтар милли аш-һыуҙан ауыҙ итә аласаҡ, тип хәбәр итте Башҡортостан Республикаһының Силәбе өлкәһендәге Даими вәкиллеге матбуғат секретары Михаил Хәбиров.


text:
Туризм көнөндә Башҡортостанда сәйәхәт һөйөүселәр өсөн гәзит сығарыла башлаясаҡ
27 сентябрь — Бөтә донъя туризм көнө. Тап ошо байрамға ҡарата Башҡортостандың Туриндустрия союзы һәм БР Туристик-мәғлүмәт үҙәге туризм өлкәһенә ҡағылышы булғандар өсөн ҙур бүләк әҙерләне – төбәктә яңы «Туризм в Башкортостане. Открытый регион» гәзите сыға башланы.
Башҡортостанда һуңғы арала туризм властар иғтибарын йәлеп итә, уға иҡтисад тармағы булараҡ ҙур әһәмиәт бирелә. Һәм ошоға бәйле бихисап эштәр алып барыла. Социаль туризм проекты старт алды, республика сәйәхәттәр өсөн күркәм төбәк булараҡ әүҙем рекламалана, күргәҙмәләр, пресс-турҙар, фестивалдәр үткәрелә. Мәғлүмәт баҫмаһын да барыбер ҡасандыр булдырырҙар ине, әлбиттә. Хәҙер ҡала һәм республика халҡының яңы гәзит биттәренән өр-яңы мәғлүмәт алыу, тармаҡтағы бар ваҡиғалар һәм яңылыҡтарҙы күҙәтеп барыу, тыуған яҡ тәбиғәтенең матурлығы менән танышыу мөмкинлеге бар.


text:
Рәсәй прокуратураһы юбилейын билдәләй
Бөгөн Рәсәйҙә Прокуратура көнө билдәләнә. Быйыл күҙәтеү органына 290 йыл тула. 1722 йылдың 12 ғинуарында Петр I үҙенең указы менән Сенатта тәүгә генерал-прокурор посын булдыра. Байрам 1996 йылдан билдәләнә.
Рәсәй Федерацияһы Прокуратураһы ил Конституцияһы, «РФ прокуратураһы тураһында»ғы федераль закон, Рәсәй Федерацияһының Гражданлыҡ процессуаль кодексы, Енәйәт-процессуаль кодексы һәм Енәйәт кодексы нигеҙендә эшләй.
Прокуратура – закондар үтәлешен күҙәтеү буйынса дәүләт органы. Башҡортостан прокуратураһы 71 прокуратуранан ғибәрәт: 9 район-ара, 8 ҡала, 45 район, Өфөләге 7 район прокуратураһы һәм 2 махсус. Прокуратура хеҙмәткәрҙәренең дөйөм һаны – 884 кеше. 2005 йылдың декабренән республика прокуратураһына 2 класлы дәүләт юстиция советнигы Сергей Хуртин етәкселек итә.
«Башинформ» агентлығы Башҡортостан Республикаһы Прокуратураһы хеҙмәткәрҙәрен һөнәри байрамдары менән ҡотлай һәм эштәрендә уңыштар теләй.


text:
«Китап» нәшриәте Рәсәйҙә иң яҡшы классик художество әҙәбиәте баҫмаһы тип танылдыФото: Олег Яровиков
«Китап» нәшриәте Рәсәйҙә иң яҡшы классик художество әҙәбиәте баҫмаһы тип танылды
«Китап» нәшриәте Рәсәйҙә иң яҡшы классик художество әҙәбиәте баҫмаһы тип танылдыФото: Олег Яровиков
Мәскәүҙә Рәсәйҙең заманса тарихы музейында «Йылдың иң яҡшы китаптары» XXIII бөтә Рәсәй конкурсы йомғаҡтары буйынса бүләкләү тантанаһы уҙҙы.
Конкурс йомғаҡтары буйынса «Иң яҡшы классик художество әҙәбиәте баҫмаһы» номинацияһында «Урал батыр» башҡорт халыҡ эпосы баҫмаһы еңеүсе булды. Китап 2013 йылда башҡорт, рус, инглиз һәм француз телдәрендә баҫылған. Бынан тыш, «Балалар һәм үҫмерҙәр өсөн иң яҡшы китап» номинацияһында Рәсәй Китап нәшер итеүселәр ассоциацияһының дипломы менән Зәйнәб Биишеваның «Һөнәрсе менән өйрәнсек» китабы баҫмаһы билдәләнде.
— «Йылдың иң яҡшы китабы» — ул Рәсәйҙең профессионал китап нәшер итеүселәрҙең төп конкурсы. Беҙ беренсе тапҡыр ике диплом алдыҡ, ул беҙ сығарған продукцияның юғары кимәле тураһында һөйләй, — тип билдәләне «Китап» нәшриәтенең баш мөхәррире Зөлфиә Ҡарабаева.
Рәсәй Китап нәшер итеүселәр ассоциацияһының мәғлүмәттәре буйынса, был миҙгел конкурсында бөтә Рәсәй төбәктәренән 170 нәшриәт, шулай уҡ сил илдәрҙең рус телле нәшриәттәре ҡатнашты. Конкурсҡа 548 баҫма тәҡдим ителде.
Конкурстың маҡсаты – нәшер итеүселәрҙең профессиональ оҫталығын үҫтереү һәм субъекттарҙа нәшер итеү тәжрибәһен таратыу.
Китаптарҙы баһалауға Мәскәү дәүләт матбуғат университеты, Мәскәү дәүләт мәҙәниәт һәм сәнғәт университеты, Рәсәй дәүләт китапханаһы, Рәсәй дәүләт балалар китапханаһы, «Книжное обозрение» аҙналығы эксперттары, шулай уҡ конкурсты ойоштороусы ойошмалар вәкилдәре йәлеп ителде. Еңеүселәрҙе билдәләгәндә баҫманың йөкмәткеһе һәм әһәмиәте, һүрәттәр кимәле, дизайн үҙенсәлеге иҫәпкә алынды.


text:
Республика аграрийҙары өс миллион тоннанан ашыу иген йыйып алған Фото: Андрей Старостин
Республика аграрийҙары өс миллион тоннанан ашыу иген йыйып алған
Республика аграрийҙары өс миллион тоннанан ашыу иген йыйып алған Фото: Андрей Старостин
ӨФӨ, 2015 йыл, 2 октябрь. /«Башинформ» мәғлүмәт агентлығы, Ксения Калинина/.
Башҡортостан аграрийҙары 1 миллион 735 мең гектар майҙандан 3 миллион 148 мең тонна иген йыйып алған. Бойҙай — 1144,7 мең тонна, арпа — 747 мең, һоло — 283,6 мең, борсаҡ — 56,5 мең. Майҙандың бер процентында бөртөклөләрҙе һәм ҡуҙаҡлыларҙы һуғырға ҡалған, тип хәбәр иттеләр республика Ауыл хужалығы министрлығының матбуғат хеҙмәтендә.
Шишмә, Баймаҡ, Благовар, Дәүләкән райондарында тулайым йыйым 101-107 мең тонна, Ауырғазыла, Илештә — 121 меңдән ашыу, Саҡмағошта, Мәләүездә — 141,5 һәм 144,5 мең, Стәрлетамаҡ районында 188,4 мең тонна тәшкил иткән.


text:
Башҡортостанға умарталар етмәй
Башҡортостан умарталарға ҡытлыҡ кисерә. Был хаҡта шаршамбы көндө БР Дәүләт Йыйылышы – Ҡоролтайҙың Аграр мәсьәләләр, экология һәм тәбиғәттән файҙаланыу буйынса дәүләт комитеты ултырышында Башҡортостан умартасылыҡ һәм апитерапия буйынса ғилми-тикшеренеү үҙәге директоры Әмир Ишемғолов хәбәр итте.
Уның әйтеүенсә, умарталарҙың етешмәүе уларҙың башлыса шәхси секторҙа етештерелеүе менән аңлатыла. Башҡортостанда умарталар сәнәғәт күләмендә сығарылмай.
— Беҙ БР Сәнәғәт һәм инновацион сәйәсәт министрлығы менән БР Урман хужалығы министрлығына республикала умарталар һәм уларға рамдар етештереү буйынса цех асыу тураһында тәҡдим индерергә теләйбеҙ, — тине Әмир Ишемғолов. — Әлегә бындай цех булмағас, умарталар етештереүгә мәктәп уҡыусыларын йәлеп итергә тырышабыҙ.
Әмир Ишемғолов әйтеүенсә, тәжрибә сифатында республиканың биш мәктәбе дөйөм алғанда 500 мең һумлыҡ суммаға умарталар өсөн рамдарға заказ алған. Балалар был эште хеҙмәт дәрестәрендә башҡарған, һәм мәктәптәр йөҙәр мең һум аҡса алған, был да уларға бик шәп ярҙам. Ләкин умарталар етешмәү мәсьәләһен балалар хеҙмәте менән генә хәл итеп булмай.


text:
Өфөлә «Шаяниум – 2016» ярымфинал уйыны Рәсәй киноһы йылына арнала
ӨФӨ, 2016 йыл, 10 март. /«Башинформ» мәғлүмәт агентлығы, Эльмира Сабирова/.
Бөгөн,10 мартта, В.М.Комаров исемендәге Өфө ҡала балалар ижады һарайында башҡорт телендә «Шаяниум – 2016» ярымфинал уйыны уҙа.
Конкурс 14-се тапҡыр ойошторола һәм Рәсәй киноһы йылына арнала. Быйылғы уйындың темаһы — «Әйткән һүҙ – атҡан уҡ».
Өфө хакимиәтенең матбуғат хеҙмәте хәбәр итеүенсә, район этаптарында 44 команда ҡатнашты. Башҡорт гимназиялары һәм лицейҙары командалары менән бер рәттән уҡытыу рус телендә алып барылған мәктәп уҡыусылары ла үҙҙәрен лайыҡлы күрһәтте. Һөҙөмтәлә 22 команда ярымфиналға сыҡты.
18 мартта финалсылар шаяндар һәм отҡорҙар исеме өсөн көрәшәсәк.
«Шаяниум» конкурсы уҡыусы йәштәрҙе милли, мәҙәни һәм йәмәғәт тормошона йәлеп итеү, уҡыусылар араһында башҡорт телен популярлаштырыу өсөн уҙғарыла. Ойоштороусылар булып Өфөнөң Мәғариф идаралығы һәм Йәштәр эштәре буйынса комитеты сығыш яһай.


text:
Фото:
Мортаза Рәхимов Максим Чудовты Олимпиадала бронза миҙал яулауы менән ҡотланы
Фото:
Башҡортостан Республикаһы Президенты Мортаза Рәхимов Максим Чудовҡа Ванкуверҙағы Олимпия уйындарында биатлон буйынса ирҙәр эстафетаһында бронза миҙал яулауы менән ҡотлап телеграмма ебәрҙе.
Ҡотлауҙа шулай тиелә:
«Хөрмәтле Максим Александрович!
Һеҙҙе Ванкувер ҡалаһында (Канада) 2010 йылғы XXI ҡышҡы Олимпия уйындарында бронза миҙал яулауығыҙ менән ихлас ҡотлайым!
Ҡатмарлы шарттарҙа Һеҙ ҡыйыулыҡ һәм ныҡышмалылыҡ, Олимпия идеалдарына һәм ватан спортының иң яҡшы традицияларына тоғролоҡ күрһәттегеҙ.
Һеҙгә спорт карьераһында артабанғы уңыштар, ныҡлы һаулыҡ, именлек һәм бәхет теләйем!
Башҡортостан Республикаһы Президенты М.Рәхимов».


text:
Башҡортостан Хөкүмәте ултырышында төбәктәге демографик хәл тикшерелде Фото: Олег Яровиков
Башҡортостан Хөкүмәте ултырышында төбәктәге демографик хәл тикшерелде
Башҡортостан Хөкүмәте ултырышында төбәктәге демографик хәл тикшерелде Фото: Олег Яровиков
ӨФӨ, 2015 йыл, 18 ноябрь. /«Башинформ» мәғлүмәт агентлығы, Александр Смирнов/.
18 ноябрҙә Өфөлә Башҡортостан Башлығы Рөстәм Хәмитов республика Хөкүмәтен ултырышын үткәрҙе. Төбәктәге демографик хәл көн тәртибендәге мәсьәләләрҙең береһе булды.
– 2010 йылдан алып тәүге тапҡыр яҡшы яҡҡа үҙгәреш тойолмай. Быйыл тыуым былтырғы менән сағыштырғанда 3 процентҡа кәмегән, үлем 2,5 процентҡа артҡан, – тине Рөстәм Хәмитов. – Беҙ төрлө кәңәшмәләрҙә бер нисә тапҡыр ошо мәсьәләләр хаҡында һөйләштек. Демографик хәлде яҡшыртыу һәм үлемде кәметеү буйынса республика саралар планы ҡабул ителде, ошоға оҡшаш муниципаль пландар бар.
Башҡортостандың һаулыҡ һаҡлау министры Әнүәр Бакиров 2015 йылдың туғыҙ айы йомғаҡтары буйынса республикалағы демографик хәл тураһында һөйләне.
Ошо осорҙа Башҡортостанда 44 040 сабый, уҙған йылдың шул уҡ осоронда 45 504 бала тыуған, тип хәбәр итте ул. Был бала табыуға һәләтле ҡатын-ҡыҙҙарҙың аҙайыуына бәйле. Шуның менән бергә Башҡортостан тыуым буйынса Рәсәйҙең иң яҡшы 20 төбәге иҫәбенә инә һәм ошо күрһәткес буйынса Волга буйы федераль округында өсөнсө урын биләй.
– Ҡыҙғанысҡа ҡаршы, үлем 2,5 процентҡа артҡан, бәүел-енес, эндокрин, нерв системаһы, инфекция һәм паразит, тын юлдары сирҙәре тәүге урында, – тип билдәләне Әнүәр Бакиров. – Өҫтәүенә алкоголле эсемлектәр менән ағыуланып үлеүселәр былтырғыға ҡарағанда ике тапҡырға тиерлек күберәк. Башҡортостан Рәсәйҙең 85 субъекты араһында үлем буйынса 39-сы, Волга буйы федераль округында дүртенсе урын биләй.
Ултырыш йомғаҡтары буйынса халыҡҡа медицина хеҙмәттәре күрһәтеүҙең һөҙөмтәлелеген күтәреү һәм дауалау учреждениеларының матди-техник базаһын нығытыу буйынса күрһәтмәләр бирелде. Атап әйткәндә, республикала тиҙ медицина ярҙамының берҙәм үҙәкләштерелгән диспетчер хеҙмәте барлыҡҡа киләсәк. Шулай уҡ онкология диспансерының палата корпусын төҙөү һәм кардиология хеҙмәтен үҫтереү күҙаллана.


text:
Башҡортостанда һайлау бюллетендәре - өс телдә
РФ Үҙәк һайлау комиссияһы ҡарары менән Рәсәй Федерацияһы Президенты һайлауҙарында тауыш биреү өсөн Башҡортостанда 3067700 һайлау бюллетене әҙерләнгән, тип хәбәр итте «Башинформ» агентлығында үткән матбуғат конференцияһында БР Үҙәк һайлау комиссияһы секретары Марина Долматова. Барлыҡ бюллетендәр ҙә территориаль һайлау комиссияларына тейешле сроктарҙа килтерелде.
Һәр ваҡыттағыса һайлау бюллетендәре Башҡортостанда өс телдә әҙерләнә. Уларҙың дөйөм һанынан рус телендә — 2363200, башҡорт телендә — 412400, татар телендә — 292100 бюллетень баҫылған. 153000 бюллетень республиканың 178 һайлау участкаһында һайлау бюллетендәрен эшкәртеү комплекстарында ҡулланыу өсөн тәғәйенләнгән.


text:
Фото:
Баш ҡалала ҡотҡарыу спорты буйынса ярыштар башланды
Фото:
11 апрелдә Өфөлә Рәсәйҙең граждандар оборонаһы эштәре, ғәҙәттән тыш хәлдәр һәм стихиялы ҡаза эҙемтәләрен бөтөрөү буйынса министры Кубогына ҡотҡарыу спорты буйынса ярыштар старт алды.
— Юғары кимәлдәге бындай ярыштарҙы үткәреү урыны итеп Өфөнөң һайланыуын республиканың спорт ҡаҙаныштарына һәм уның техник спорт төрҙәрен үҫтереүгә индергән өлөшөнә тейешле баһа биреү итеп ҡабул итәбеҙ, — тип билдәләне сараны асыу тантанаһында республика Хөкүмәте Премьер-министры Азамат Илембәтов.
РФ Ғәҙәттән тыш хәлдәр министрлығының Башҡортостан буйынса Баш идаралығының матбуғат хеҙмәтенән хәбәр итеүҙәренсә, ярыштарҙа 17 команда ҡатнаша, улар Рәсәй субъекттары буйынса Ғәҙәттән тыш хәлдәр министрлығы һәм ведомствоның уҡыу йорттары исеменән сығыш яһай.
Ярыштарҙың тәүге көнөндә иң яҡшылары тип Курск өлкәһе ҡотҡарыусылары табылды. Уҡыу йорттары араһында үткәрелгән бәйгелә, Рәсәй Ғәҙәттән тыш хәлдәр министрлығы рекордын ҡуйып, Янғынға ҡаршы дәүләт хеҙмәте академияһы курсанттары еңеп сыҡты.


text:
Рөстәм Хәмитов Башҡортостандың наркотиктарға ҡаршы комиссияһы ултырышын үткәрҙе
Башҡортостан Президенты Рөстәм Хәмитов Республика йортонда наркотиктарға ҡаршы комиссия ултырышын үткәрҙе. Унда Нефтекамала һәм Краснокама районында наркомания таралыуға бәйле мәсьәләләр тикшерелде. Шулай уҡ комиссия ағзалары 2014 йылға тиклем Башҡортостан Республикаһында Рәсәй Федерацияһының дәүләт наркотиктарға ҡаршы сәйәсәте стратегияһын тормошҡа ашырыу комплекслы планын тикшерҙе һәм раҫланы.
— Бөгөн беҙ дәүләт наркотиктарға ҡаршы сәйәсәтте тормошҡа ашырыу өлкәһендә республика власть органдарының муниципалитеттар менән үҙ-ара килешеп эш итеүен нығытыу буйынса мәсьәләләрҙе тикшерәсәкбеҙ. Райондарҙың наркотиктарға ҡаршы комиссиялары эшенең һөҙөмтәлелеген арттырыу юлдарын ҡараясаҡбыҙ. Дөйөм алғанда, район һәм ҡала звеноһы беҙҙең өсөн бик мөһим. Сөнки унда туранан-тура халыҡ менән эш алып барыла. Урындарҙа эштең нисек башҡарылыуын тикшерергә тейешбеҙ. Уның төп ойоштороусылары – муниципалитеттар һәм муниципаль наркотиктарға ҡаршы комиссиялар. Улар халыҡҡа һәм урындағы хәл-торошҡа яҡыныраҡ тора, — тине Рөстәм Хәмитов, наркотиктарға ҡаршы комиссия ултырышында сығыш яһап.
— Әлбиттә, муниципаль наркотиктарға ҡаршы программаларҙы тейешенсә финансламау был юҫыҡта төп проблемаларҙың береһе булып тора. Был программалар урындағы бюджет иҫәбенә финансланырға тейеш, — тип билдәләне республика башлығы. – Урындарҙа аҡсаларҙың самалы булыуын беләбеҙ. Әлеге мәсьәләне хәл итеү юлдары, шулай уҡ бындай шарттарҙа уҡыусыларға һәм студенттарға үҙҙәре теләп тест үткәреү кеүек иҫкәртеүҙең һөҙөмтәле ысулын тормошҡа ашырыу хаҡында уйларға кәрәк. Ауыр икәнен аңлайым, әммә средстволарҙы табыу зарур, — тип иҫәпләй Президент.
Шул уҡ ваҡытта барыһы ла тура финанс мөмкинлектәргә генә бәйле түгел. Күбеһе наркотиктарға ҡаршы эштең ойошторолоу сифатынан һәм урындағы властарҙың яуаплылыҡ кимәленән тора.
Нефтекама һәм Краснокама районына килгәндә, белгестәр унда наркомания менән сирләүсе кешеләр һанының артыуын билдәләй. Шулай итеп, Нефтекамала тулы булмаған дүрт йыл эсендә теркәлгән наркомандарҙың һаны 250-нән 360-ҡа тиклем артҡан. Һәр 100 мең кешегә бында 273 наркомания менән сирләүсе тура килә, был уртаса республика күрһәткестәренән ике тапҡырға күберәк.
— Краснокама районында ла наркомандар һаны күбәйә, биш йыл эсендә 10-дан 20 кешегә артҡан. Был һан кешеләрҙе яңылыштырырға тейеш түгел. Ысынында иһә ундағы хәл бөтөнләй икенсе. Наркоманияның ауыл еренә лә үтеп инеүен күрәбеҙ. Әлбиттә, быға ҡаршы көрәшергә кәрәк. Был яман сирҙе барлыҡ саралар менән тотҡарларға бурыслыбыҙ. Урындарҙа ауыл старосталары, халыҡ менән эшләргә кәрәк. Йәғни халыҡһыҙ был мәсьәләне хәл итә алмаясаҡбыҙ, — тине Рөстәм Хәмитов.


text:
Башҡорт теленән төбәк диктантын популяр диктор Әхәт Мортазин уҡый
ӨФӨ, 2016 йыл, 21 апрель. /«Башинформ» мәғлүмәт агентлығы, Ләйлә Аралбаева/.
Башҡорт теленән төбәк диктантын популяр диктор, Башҡортостандың халыҡ артисы Әхәт Мортазин уҡый. Диктант өсөн ниндәй әҫәр һайлап алынғанлығы сер итеп һаҡлана.
Быйыл «Башҡорт теленән төбәк диктанты» акцияһы 23 апрелдә уҙа. Сара иртәнге сәғәт 10-да башлана. Теләгән һәр кем Башҡорт дәүләт университетының 01 һәм 02 аудиторияларына, шулай уҡ БДУ-ның Стәрлетамаҡ, Сибай, Бөрө, Нефтекама ҡалаларындағы филиалдарына килә ала.
Башҡорт теленән диктант яҙыу өсөн алдан теркәлергә кәрәкмәй. Акцияла ҡатнашыусылар бланкта үҙенең ысын исемен яҙмаҫҡа хоҡуҡлы. Һөҙөмтәләр акцияның сайтында баҫыла.
«Былтыр республика буйынса 3,5 меңдән ашыу, Өфөлә ике мең самаһы кеше туған телдән белемен тикшерҙе. Башҡорт дәүләт университетының бер аудиторияһында ғына 184 кеше диктант яҙҙы, — тип хәбәр итте акцияны ойоштороусыларҙың береһе, БДУ доценты Рәмилә Хөснөтдинова. — Быйыл ҡыҙыҡһыныусылар тағы ла артыр тигән өмөттәбеҙ».
Башҡорт теленән төбәк диктанты тәүге тапҡыр 2015 йылдың апрелендә ойошторолдо. Идея авторы — билдәле журналист Рәшиҙә Мәһәҙиева. Яныбай Хамматовтың «Башҡорттар китте һуғышҡа» романынан өҙөктө Рәсәйҙең һәм Башҡортостандың халыҡ артисы, М.Ғафури исемендәге Башҡорт драма театры актеры Хөрмәтулла Үтәшев уҡыны.
Бәйләнеш өсөн мәғлүмәт: электрон почта bdu_bashkaf@rambler.ru, телефон (347) 272-33-82.


text:
Планета
Плане́та (бор. грек. πλavήteς aσtέpeς «аҙашҡан йондоҙ») — Ҡояш йәки башҡа шундай йондоҙ тирәләй әйләнеп йөрөгән эре күк есеме.
Птолемей дәүерендә ғалимдар планеталар түңәрәк орбита буйлап Ер тирәләй әйләнә тип аңлатҡандар. Ер башҡа планеталар кеүек Ҡояш тирәләй әйләнә тигән гипотеза бер нисә мәртәбә күтәрелеп сыға, тик XVII быуатта ғына был гипотезаны Галилео Галилей, планеталар йөрөшөн телескоптан күҙәтеп, иҫбатлай ала. Иоганн Кеплер ентекләп тикшереп, планеталар түңәрәк орбита буйлап түгел, эллипс орбита буйлап хәрәкәт иткәнен иҫбатлай.
Йылдан-йыл күҙәтеү инструменттары яҡшыра бара. Астрономдар Ер һәм башҡа планеталарҙың әйләнеү күсәре ауышлығы, башҡа планеталарҙа ла поляр бүрек һәм миҙгелдәр алышыныуын күҙәтә. Космос эраһы башланғас ғалимдар башҡа планеталарҙа ла вулкан атылыу, ер тетрәү, ел-дауыл һәм гидрология күренештәрен аса.
1992 йылдан башлап башҡа йондоҙҙар тирәләй йөҙләгән планета барлығы асыла[1].
Ҡояш тирәһендәге планеталарҙы ике ҙур класҡа бүлергә мөмкин: гигант планеталар һәм Ергә оҡшаш планеталар. Халыҡ-ара астрономия союзы белдереүе буйынса Ҡояш системаһында 8 планета бар. Ҡояштан иҫәпләгәндә — 4 ергә оҡшаш планета: Меркурий, Сулпан, Ер, Марс. Һүңынан 4 планета-гигант: Юпитер, Сатурн, Уран һәм Нептун. Ҡояш тирәләй 5 кәрлә планета бар: Плутон (2006 йылға тиклем планета булып иҫәпләнә), Макемаке, Хаумеа, Эрида һәм Церера. Меркурий һәм Венеранан башҡа, планеталарҙың бер генә булһа ла юлдашы бар.
Иҫкәрмәләр[үҙгәртергә | вики-тексты үҙгәртергә]
- ↑ Schneider, Jean Interactive Extra-solar Planets Catalog. The Extrasolar Planets Encyclopaedia (2010-03-06). 6 март 2010 тикшерелгән.


text:
Башҡортостан ҡыҙҙары «Һалдаттар йырлағанда» армия йыры фестивалендә ҡатнашасаҡ
Һарытауҙа Бөйөк Еңеүҙең 65 йыллығына арналған Волга буйы – Урал хәрби округының төбәк үҙешмәкәр сәнғәт фестивале үтте. Унда Өфө, Һамар, Һарытау, Пенза, Ульяновск һәм Ҡазан гарнизондарынан вәкилдәр ҡатнашты.
Бүләкләнеүселәр араһында Өфө офицерҙар йорто солистары, «Әйләнеп ҡайт» йырын башҡарған Элина Файзырова менән Рәсүл Гамзатов һүҙҙәренә ижад ителгән композитор Ян Френкелдең билдәле “Торналар” йырын тәҡдим иткән Марина Филимонова ла бар ине.
Артабан ике йырсы май айында Екатеринбургта үтәсәк “Һалдаттар йырлағанда” армия йырының 22-се фестивлендә Өфө гарнизоны данын яҡлаясаҡ.


text:
Владимир Путин Төркиәгә ҡаршы иҡтисади санкциялар тураһындағы указға ҡул ҡуйҙы
ӨФӨ, 2015 йыл, 30 ноябрь. /«Башинформ» мәғлүмәт агентлығы, Ксения Калинина/.
Рәсәй Президенты Владимир Путин Төркиәгә ҡаршы иҡтисади санкциялар тураһындағы указға ҡул ҡуйҙы. Ошо хаҡта Кремлдең матбуғат хеҙмәте хәбәр итә.
Документҡа ярашлы, илебеҙ биләмәһендә Төркиә тауарҙарының ҡайһы бер төрҙәрен индереүҙе күҙ уңында тотҡан тышҡы иҡтисади операцияларҙы ваҡытлыса сикләү индерелә. Уларҙың исемлеген Рәсәй Хөкүмәте билдәләйәсәк.
Санкциялар Рәсәйҙә хеҙмәттәр күрһәтеүсе төрөк компанияларына ла ҡағылды. Киләһе йылдың 1 ғинуарынан эш биреүселәргә Төркиә граждандарын эшкә йәлеп итеү тыйыла. Бынан тыш, туроператорҙарға һәм турагенттарға Төркиәгә юллама һатмаҫҡа кәңәш ителә.
«Известия» гәзите иҡтисади санкцияларҙың яҡынса исемлеген Рәсәйҙең Ауыл хужалығы министрлығына яҡын булған сығанаҡтан алған. Хөкүмәт Төркиәнән эре мөгөҙлө мал, ҡош ите, ыҫланған ит, һөт һәм һөт продукцияһы, балыҡ, сәтләүек, еләк-емеш, йәшелсә индереүҙе тыйырға әҙер.
Тулы исемлек 1 декабргә тиклем баҫылып сығасаҡ.


text:
Бранденбург
Бра́нденбург (нем. Brandenburg, т.-луж. Bramborska, үр.-луж. Braniborska) — Германия федераль штаты. Башҡалаһы — Потсдам.
Йөкмәткеһе
География[үҙгәртергә | вики-тексты үҙгәртергә]
Бранденбург көнбайыштан Саксония-Анһальт, төньяҡтан Мекленбург — Алғы Померания штаты, көнсығыштан Польша, көньяҡтан Саксония штаты менән сиктәш. Ерҙәрҙең 30% урман биләй.
Ауыл хужалығы[үҙгәртергә | вики-тексты үҙгәртергә]
Бранденбург ере ҡарағай урманы, күлдәр, һаҙлыҡлы урындарға бай. Ярлы, ҡомло тупраҡлы Бранденбург ерендә картуф һәм арыш уҫтерелә. Уңдырышлы тупраҡлы Уккермарк һәм Одербрухс ерендә бойҙай, шәкәр сөгөлдөрө һәм тәмәке үҫтерелә. Берлин тирәләй һәм Шпреевальд урманында еләк-емеш үҫтереү һәм малсылыҡ үҫеш алған.
Иҡтисад[үҙгәртергә | вики-тексты үҙгәртергә]
Түбәнге Лужицала һоро күмер руднигы (Зенфтенберг янында) һәм текстиль фабрикаһы (Губен, Форст, Котбус) урынлашҡан. Аграр сектор иҡтисадтың төп өлөшөн алып тора. Урман күп булғанлыҡтан урман хужалығы иҡтисадта ҙур өлөш алып тора. Машиналар төҙөү, электороника, оптика, аҙыҡ һәм химия сәнәғәте үҫешкән.
Иҫкәрмәләр[үҙгәртергә | вики-тексты үҙгәртергә]
{{|af}} {{|hu}}


text:
Төбәктең хеҙмәт һәм халыҡты социаль яҡлау министры урынбаҫары Мәләүез районында граждандарҙы ҡабул итте
Башҡортостандың хеҙмәт һәм халыҡты социаль яҡлау министры урынбаҫары Ольга Кабанова Мәләүез районында граждандарҙы ҡабул итте. Осрашыу алдынан ул Хеҙмәт һәм халыҡты социаль яҡлау идаралығында һәм халыҡты социаль хеҙмәтләнереү буйынса комплекслы үҙәктә булды. Ҡарттар йорто, балалар һәм үҫмерҙәр өсөн социаль приют та иғтибарҙан ситтә ҡалманы. Министр урынбаҫары учреждениеларҙа йәшәү шарттары, белгестәрҙең эшмәкәрлеге менән танышты, тип хәбәр иттеләр район хакимиәтенең мәғлүмәт-аналитика бүлегенән.
Граждандар менән осрашыуҙа Мәләүез районы хакимиәте һәм ҡаланың социаль хеҙмәттәре вәкилдәре ҡатнашты. Кешеләр торлаҡ шарттарын яҡшыртыу, эшкә урынлашыу, инвалидлыҡты билдәләү, дарыуҙар менән тәьмин ителеү, пенсия мәсьәләләре буйынса мөрәжәғәт итте. Министр урынбаҫары һәр һорау буйынса аңлатмалар бирҙе, мәсьәләләрҙе хәл итеү буйынса тейешле хеҙмәттәргә күрһәтмәләр бирҙе.
Ольга Кабанова билдәләүенсә, граждандар менән бындай осрашыуҙар үткәреү — барлыҡ министрлыҡ һәм ведомстволар эшмәкәрлегенең мөһим һәм айырып алғыһыҙ өлөшө. Бындай саралар әүҙем үткәрелергә тейеш, улар мәсьәләне ваҡытында асыҡларға һәм уны хәл итеүҙә ярҙам күрһәтергә мөмкинлек бирә.


text:
Республикала «Инновацион мөхит» юғары технологиялар йәрминкәһе үтәсәк
10 июлдә БР Фәндәр академияһында «Инновацион мөхит» юғары технологиялар йәрминкәһе үтә.
Республикала юғары технологиялы бизнес-проекттарҙың үҫешен әүҙемләштереү, инновацион проекттарҙың һөҙөмтәлелеген арттырыу йәрминкәнең төп маҡсаттары булып тора.
Бер майҙанда юғары технологиялар компаниялары вәкилдәре, перспективалы инновацион бизнес-проекттар авторҙары, шулай уҡ инновацион бизнесты үҫтереү буйынса эксперттар, финанс структуралары белгестәре һәм власть органдары вәкилдәре йыйыласаҡ, тип хәбәр иттеләр БР Фәнгә ярҙам итеү һәм уны үҫтереү фондының матбуғат хеҙмәтенән.
Йәрминкә программаһында – проекттар һәм идеялар күргәҙмәһе, юғары технологиялар компанияларының вакансиялар биржаһы, тематик докладтар. Бынан тыш, түңәрәк өҫтәлдәр, эшлекле бәйләнештәр биржаһы, мәғлүмәт-белем биреү күргәҙмәһе үткәреләсәк.
Сараны ойоштороусы булып төбәктең Сәнәғәт һәм инновацион сәйәсәт министрлығы, Башҡортостандың Фәндәр академияһы ярҙамында БР Фәнгә ярҙам итеү һәм уны үҫтереү фонды сығыш яһай.
Йәрминкә тураһында тулыраҡ мәғлүмәт www.startuprb.ru сайтында урынлаштырылған.


text:
Өфө дәүләт нефть техник университеты студенттары һәм уҡытыусылары өй туйлайФото: Олег Яровиков
Өфө дәүләт нефть техник университеты студенттары һәм уҡытыусылары өй туйлай
Өфө дәүләт нефть техник университеты студенттары һәм уҡытыусылары өй туйлайФото: Олег Яровиков
Баш ҡалала Өфө дәүләт нефть техник университетының 3-сө дөйөм ятағы капиталь ремонттан һуң файҙаланыуға тапшырылды.
Был механика факультетының 38 йыл элек төҙөлгән ятағына күптән инде капиталь ремонтлау талап ителә ине. Иҫке ятаҡтың нигеҙен һәм стеналарын ғына ҡалдырып, бина тулыһынса яңыртылды.
Ремонт эштәренә һәм йыһаз һатып алыуға Рәсәй Федерацияһы бюджетынан 65,6 миллион һум бүленде. Бинаның дөйөм майҙаны – 4850 квадрат метр, торлаҡ өлөшө – 2790 квадрат метр. Дөйөм ятаҡ 400 мең кешегә иҫәпләнгән. Биш ҡатлы бинаның беренсе ярусында администрация урынлашҡан, ҡалған дүрт ҡатта – торлаҡ бүлмәләр, уларҙа ике – дүртешәр кеше йәшәйәсәк.
Студенттарҙың торлаҡ йортоноң ни тиклем уңайлы булыуын Башҡортсотан Президенты Мортаза Рәхимов баһаланы. Ысынлап та, йәшәү шарттары бында һәйбәт: таҙа, йылы, бөтә бүлмәләрҙә лә интернет үткәрелгән, өр-яңы йыһаз, һыуытҡыстар. Бәләкәй генә спорт залы, уҡыу бүлмәләре, балаларын күрергә килеүсе ата-әсәләр өсөн ҡунаҡ бүлмәләре лә бар.
– Лекцияларҙан һуң ял итеү өсөн бөтә шарттар ҙа булдырылған, – тип шатлыҡтарын йәшермәй өй туйлаусылар.
Студенттарҙы матур ваҡиға менән ҡотлап, Мортаза Рәхимов бындай сараларҙа ҡыуанып ҡатнашыуын белдерҙе һәм үҙенең студент йылдары хәтирәләре менән бүлеште:
– Мин киске бүлектә уҡыным. Ул саҡта, әлбиттә, шарттар бөгөнгө менән сағыштырырлыҡ түгел ине. Һеҙҙең Рәсәй Федерацияһы һәм Башҡортостан Республикаһының лайыҡлы граждандары булыуығыҙ өсөн бөгөн барыһы ла эшләнә.
Нефть университеты ректоры Айрат Шаммазов һөйләүенсә, 15 йыл эсендә вуз ҡаласығы танымаҫлыҡ булып үҙгәргән. Уҡытыусылар өсөн торлаҡ йорттар, алты ятаҡ, ете уҡыыу корпусы, профилакторий, нефть университеты йәштәре һарайы бар бөгөн. Уҡыу йортоноң үҫешенә уның элекке уҡыусыһы Мортаза Рәхимов тос өлөш индерҙе.
Был көндө 5 йәш ғаилә – юғары уҡыу йорто уҡытыусылары ла өй туйланы. БР Йәштәр башланғыстарын яҡлау һәм үҫтереү йылында вуз администрацияһы уларға фатир тибындағы бушлай торлаҡ бирергә ҡарар итте. Бәхетле өй туйлаусыларға асҡыстарҙы республика башлығы тапшырҙы.
Нефть һәм газ технологияһы кафедраһы доценты, ӨДНТУ-ның йәш ғалимдары советы рәйесе Олег Баулин ике бүлмәле фатирҙың хужаһы булды.
– Республика стипендиялары, дәүләт гранттары, сит илдәрҙә стажировкалар – быларҙың барыһы ла беҙҙең өсөн эшләнгәндең бәләкәй генә өлөшө. Миңә башҡа төбәктәрҙә йыш булырға тура килә, ләкин беҙҙәге кеүек йәштәр тураһында хәстәрлек бер ҡайҙа ла күрелмәй. Үҙ фатирыңдың асҡысын алыу – көтөлмәгән бүләк, хыялдарҙың тормошҡа ашыуы бит ул.


text:
Башҡортостанда Рәсәй киноһы йылының иң яҡшы эмблемаһына конкурс иғлан ителде
ӨФӨ, 2015 йыл, 21 декабрь. /«Башинформ» мәғлүмәт агентлығы, Ләйлә Аралбаева/.
Башҡортостандың Мәҙәниәт министрлығы республикала Рәсәй киноһы йылы эмблемаһының иң яҡшы проектын эшләүгә конкурс иғлан итте. 2016 йыл Рәсәйҙә һәм Башҡортостанда Кино йылы билдәһе менән үтәсәк.
Ведомствоның матбуғат хеҙмәтендә хәбәр итеүҙәренсә, бәйгелә республика граждандары һәм ойошмалары ҡатнаша ала. Һәр ҡатнашыусынан бер генә эш ҡабул ителә. Жюри материалдарҙы түбәндәге категориялар буйынса баһалай: юғары кимәлдәге художество мәҙәниәте һәм дизайнер сәнғәте, эмблеманың сағыулығы, үҙенсәлеклеге һәм заман талаптарына яуап биреүе.
Конкурста ҡатнашыу өсөн ғаризалар һәм эштәр 2016 йылдың 15 ғинуарына тиклем ҡабул ителә. Адресы: Өфө ҡалаһы, Революция урамы, 18, 20-се бүлмә. Белешмә өсөн телефон: (347) 280-87-70. Электрон почта: gafarova.r@bashkortostan.ru. Конкурс тураһында положение һәм ғариза өлгөһө республика Мәҙәниәт министрлығының рәсми сайтында урынлаштырылған.


text:
Фото:
Рөстәм Хәмитов: Республика власы өсөн бәләкәй һәм урта бизнес үҫеше мәсьәләһе тәү сиратта тора
Фото:
Рөстәм Хәмитов Борай ауылында республиканың төньяҡ-көнбайыш райондарынан бәләкәй һәм урта бизнес вәкилдәре менән кәңәшмә үткәрҙе. Башҡортостан Президенты республикала эшҡыуарлыҡтың насар үҫешкәнлеген әйтте. Был административ кәртәләр менән дә, матди ауырлыҡтар менән дә бәйле. Кредит ресурстарының, етештереү майҙандарының етмәүе һәм айырыуса власть тарафынан иғтибар етмәү – былар барыһы ла бәләкәй бизнес мәсьәләләрен тағы ла киҫкенләштерә.
Башҡортостан Президенты менән һөйләшеү барышында эшҡыуарҙар бәләкәй һәм урта бизнес хәлен яҡшыртырға тейеш күпселек яңы башланғыстарҙың урындарҙа бөтөнләй эшләмәгәнен әйтте.
— Башҡортостанда беренсе кварталда бәләкәй предприятиеларҙың етештереү күләме кәмене, — тип билдәләне Рөстәм Хәмитов. – Һалымдарҙы арттырыу арҡылы кешеләр предприятиеларын яба йәки уларҙы башҡа төргә күсерә. Эшҡыуарҙарҙың бер проценты ғына дәүләт ярҙамы ала – был бик бәләкәй күрһәткес. Республика властары өсөн бәләкәй һәм урта бизнес үҫеше мәсьәләләре тәү сиратта тора. Миңә үҙ пландары буйынса эшләгән гиганттар өсөн уйларға кәрәк түгел. Ләкин мин бәләкәй бизнес үҫешенә нисек ярҙам күрһәтеү хаҡында уйларға тейешмен һәм муниципалитет башлыҡтарын да быға саҡырам.
Башҡортостанда бәләкәй эшҡыуарлыҡ тулайым республика продуктының биштән бер өлөшөн тәшкил итә. Шул уҡ ваҡытта бәләкәй бизнес өлкәһендә республиканың иҡтисади әүҙем халҡының өстән бер өлөшө мәшғүл.
Рөстәм Хәмитов эшҡыуарҙар менән кәңәшмә барышында бәләкәй бизнес үҫешен дәртләндереүгә йүнәлтелгән иң мөһим аҙымдарҙы билдәләне. Был – эшҡыуарҙарға дәүләт ярҙамы күрһәтеүҙе көйләгән ҡануниәткә төҙәтмәләр индереү, административ ҡаршылыҡтарҙы бөтөрөү, бизнесмендарҙың урындағы чиновниктарға бәйле булыуын кәметеү һәм башҡалар.
Кәңәшмә аҙағында Рөстәм Хәмитов республикаға иҡтисади үҫештең яңы сифатына күсеү урындарын табыу кәрәклеген әйтте.
— Административ ресурстар иҫәбенә генә иҡтисад ныҡ үҫешмәйәсәк. Конкуренттар беҙҙе ҡыҫырыҡлай һәм беҙгә уларҙан өйрәнергә оялмаҫҡа кәрәк. Республикалағы эшлекле климатты яҡшыртыу өҫтөндә бергәләп эшләргә тейешбеҙ, — тине Рөстәм Хәмитов, эшҡыуарҙарға мөрәжәғәт итеп.
Башҡортостан Президенты проблемалар хаҡында белеү һәм уларҙан сығыу юлдарын табыу өсөн эшҡыуарҙарҙы бындай кәңәшмәләргә йыш саҡырып торасағын әйтте.


text:
Өфөнө үҫтереү йәмәғәт фонды журналистика өлкәһендә йәш таланттарҙы эҙләй
Өфөнө үҫтереү йәмәғәт фонды «Үҫмер журналистар» һәм «Буласаҡ журналистар» конкурстарының башланыуы тураһында иғлан итте. Унда журналистика өлкәһендә үҫмер һәм йәш таланттар – мәҡәләләр яҙа, фоторепортаждар эшләй һәм видеороликтар төшөрә белгән мәктәп уҡыусылары һәм юғары уҡыу йорто, колледж студенттары ҡатнаша ала. Бының өсөн категорияларҙың («публицистика», «фото эш» йәки «видеоролик») берәүһен һайларға, эште башҡарып әҙерен 8 сентябргә тиклем ебәрергә кәрәк. Иң яҡшы эштәрҙең авторҙары Өфөлә 17-19 сентябрҙә үтәсәк «Бергәләп — балалар өсөн!» V Бөтә Рәсәй күргәҙмә-форумда балалар һәм студенттар матбуғат үҙәге ҡатнашыусылары булырға саҡырыу аласаҡ.
Тулыраҡ мәғлүмәт һәм конкурстың шарттары «Бәйләнештә» социаль селтәрендә Ҡаланы үҫтереү йәмәғәт фонды төркөмөндә күрһәтелгән.


text:
«Республика Башкортостан» гәзите «Йыл кешеһе» конкурсы еңеүселәрен иғлан иттеФото: Андрей Старостин
«Республика Башкортостан» гәзите «Йыл кешеһе» конкурсы еңеүселәрен иғлан итте
«Республика Башкортостан» гәзите «Йыл кешеһе» конкурсы еңеүселәрен иғлан иттеФото: Андрей Старостин
Рәсәй матбуғаты көнө – 13 ғинуарҙа, беренсе тапҡыр «Республика Башкортостан» гәзите редакцияһы үҙенең «Йыл кешеһе» номинацияһы менән 13 кешене наградланы.
Башҡортостан Президенты Рөстәм Хәмитов ҡатнашлығындағы бүләкләү тантанаһы Республика Йортонда үтте.
— Бөгөн бында ғәҙәти кешеләр түгел, күренеклеләр йыйылған. Үҙенең хеҙмәте, һәләте менән эшендә ҙур уңыштар ҡаҙанған кешеләр, — тине Рөстәм Хәмитов. — Һеҙ беҙҙең өсөн өлгө булып тораһығыҙ, һәм «Республика Башкортостан» гәзитенә ошондай рубриканы асҡандары, маҡтауға, һоҡланыуға һәм ихтирамға лайыҡ кешеләр менән эшләгәнегеҙ өсөн ҙур рәхмәт. Гәзитте асҡанда, сираттағы берәй иҫ киткес кеше тураһында мәҡәләне уҡыу, минең өсөн бик мөһим. Дөрөҫөн әйткәндә, мин тауыш биреүҙә ҡатнашманым, әммә шуға ҡарамаҫтан, «Республики Башкортостан» публикациялары геройҙары өсөн тауыш биреүселәр менән минең оҡшатыуҙарым тап килде.
— «Йыл кешеһе» публикациялар йомғаҡтары буйынса һайлап алынды, — тине «Республика Башкортостан» гәзитенең баш мөхәррире Эльза Хорева. — Залда ултырыусылар йәмғиәтебеҙҙең билдәле тенденцияларын сағылдырыусы өлгөлө кешеләре тип иҫәпләйем.
«Республика Башкортостан» гәзите фекеренсә «Йыл кешеһе»-2013 исеменә лайыҡ булыусылар иҫәбендә – бизнес, сәнәғәт, төҙөлөш, мәҙәниәт, һаулыҡ һаҡлау өлкәһе вәкилдәре, шулай уҡ ҡотҡарыусылар һәм туғанының ата-әсәһеҙ ҡалған дүрт балалаһын тәрбиәгә алған ҡатын.
Тауыш биреү һөҙөмтәләре буйынса, эштә һәм йәмәғәт эшмәкәрлегендә социаль өҫтөнлөктәр өсөн «Республика Башкортостан» гәзите версияһы буйынса «Йыл кешеһе» дипломын «30-сы төҙөлөш идаралағы» начальнигы, Межгорье ҡалаһы Советы башлығы Владимир Абрамчук алды. Был ҡалала идаралыҡ даими рәүештә эш күләмен арттырғанға күрә, бында тотороҡло социаль шарттар һаҡлана, мәҙәниәт һәм спорт үҫешә.
Үҙенең производствоһын инвестициялағаны өсөн «Йыл кешеһе» исеменә «Востокнефтезаводмонтаж» асыҡ акционерҙар йәмғиәтенең генераль директоры Хәлит Бикмөхәмәтов лайыҡ булды. Бүләкләү тантанаһында билдәләп үтеүҙәренсә, уның етәкселек итеү стиле һәм алымы булғанлыҡтан, «Востокнефтезаводмонтаж» коллективы үҙ позицияларын һаҡлап алып ҡалыуға ғына түгел, ә ҡеүәтле үҫешкә иреште.
Йәмәғәт туҡланыуы предприятиеһы селтәрен үҫтереүҙә яңыса алымдар ҡулланғаны өсөн «Йыл кешеһе»-2013 исеменә «Пышка» тауар билдәһе хужабикәһе Рәсимә Мусина лайыҡ булды. Тыуған төйәктә туризм үҫеше өсөн – Кинйә Арыҫланов исемендәге хәйриә фонды президенты Марс Юлбарыҫов. Ҡарауға алған балаларҙы тәрбиәләгәне өсөн – Йәрмәкәй районы Ҡыҙыл Яр ауылынан хужабикә Фәйрүзә Солтанова.
Театр спектаклдәрен ҡуйыуҙа яңы алымдар эҙләүе өсөн ошо уҡ исемде Мәжит Ғафури исемендәге Башҡорт дәүләт академия драма театрының художество етәксеһе Олег Ханов алды. 2013 йылда уның сағыу режиссерлыҡ эше баһаланды. Олег Ханов Таңсулпан Ғарипова пьесаһы буйынса «Маҡтымһылыу, Әбләй һәм Ҡара Юрға» мюзиклын сәхнәгә ҡуя, уның өсөн Башҡортостан Президенты грантын ала.
— «Йыл кешеһе» — ғорур яңғырай, — тип иҫәпләй Олег Ханов. — Шунда уҡ тағы ла күберәк эшләһе килә. Театрға килегеҙ, театрҙы яратығыҙ.
Өфөлә Башҡортостанда беренсе заманса сәнғәт үҙәген асыуҙары өсөн йәш бизнесмендар Валериан Гагин һәм Рөстәм Рамазанов шулай уҡ «Йыл кешеһе» исеменә лайыҡ булды. «Болоттар» үҙәгенә сауҙа комплексының өстән бер өлөшөн бирҙеләр, хәҙер бында кинолар күрһәтеү, театр постановкалары, концерттар ҡуйыу, шиғриәт һәм милли мәҙәниәт кисәләре, һынлы сәнғәт, фото күргәҙмәләре һәм башҡалар уңышлы үткәрелә. Айырыуса был проект «Йәшел сауҡалыҡ» биҫтәһе кешеләре өсөн бик кәрәкле, сөнки бында бер ниндәй ҙә художество галереялары, театрҙар ҙа юҡ.
«Йыл кешеһе» номинацияһы буйынса тағы ла бер мәҙәниәт вәкиле диплом менән наградлана – классик музыканы әүҙем пропагандалау өсөн –БР Милли симфоник оркестрының художество етәксеһе һәм баш дирижеры Рөстәм Сөләймәнов.
2013 йылдың август-сентябрендә Алыҫ Көнсығышты һыу баҫыу ваҡытында кешеләрҙе ҡотҡарғаны өсөн «Республика Башкортостан» версияһы буйынса РФ Ғәҙәттән тыш хәлдәр министрлығының Волга буйы төбәк отрядының Өфө филиалы начальнигы Вячеслав Климец «Йыл кешеһе» булды. Уның етәкселеге аҫтында Өфөнөң 25 ҡотҡарыусыһы һыу стихияһынан 986 кешене ҡотҡарҙы, уларҙың 137-һе – балалар. Вячеслав Климец билдәләүенсә, «бөтә эште беҙ команда менән эшләйбеҙ, сөнки ҡотҡарыусы яңғыҙ эшләй алмай».
Үҙ сиратында, «Пакер» фәнни-производство фирмаһы директоры Марат Ноғоманов хеҙмәт кешеһенең һаулығын һаҡлау буйынса дәүләт системаһын булдырыу идеяһы өсөн иң яҡшыһы тип танылды, «Республика Башкортостан» гәзите биттәрендә ауырыу балаларға ярҙам итеү өсөн аҙна һайын сыға торған рубрика асырға тәҡдим итте. Уның фекеренсә, мәсьәләләрҙә хәл итеүҙә ул уңышлы инструмент буласаҡ.
Һаулыҡ һаҡлау өлкәһендә ауырыуҙарҙы диагностикалау, дауалау һәм иҫкәртеү алымдарын эшкәртеү һәм индереү буйынса ярты быуат берләшкән тикшеренеү һөҙөмтәһе өсөн «Республика Башкортостан» гәзите версияһы буйынса иң яҡшылары тип БР Фәндәр Академияһының мөхбир ағзаһы, профессор Наил Ғатауллин, профессор Һәүбән Хунафин һәм профессор Владимир Плечев танылды.
Иҫегеҙгә төшөрәбеҙ, 2013 йылда улар ҡорһаҡ ярыһында йәбешмә ауырыуын диагностикалау, дауалау һәм иҫкәртеү алымдарын эшкәрткәндәре һәм индергәндәре өсөн фән һәм техника өлкәһендә Башҡортостан Республикаһы Дәүләт премия лауреаттары булды.
— 2014 йыл беҙгә күберәк яңы геройҙар асыр тип ышанам. Республикабыҙ ысынлап та шәп, намыҫлы эшләгәндәргә бай. Беҙгә бөгөн әүҙем, креатив һәм инициативалы кешеләр етмәй. Һеҙҙең кеүек, үҙенең эше, хеҙмәте, ҡаҙаныштары менән яҡшы өлгө күрһәтерлек кешеләр етмәүе ныҡ һиҙелә. Мин һеҙгә бының өсөн бик рәхмәтлемен, — тип билдәләне «Йыл кешеһе»-2013 исеменә лайыҡ булыусылар менән осрашыуҙа Башҡортостан Президенты Рөстәм Хәмитов.


text:
Готфрид Лейбниц
Готфрид Вильгельм Лейбниц (нем. Gottfried Wilhelm Leibniz; 1646 йылдың 1 июле — 1716 йылдың 11 ноябре) — немец математигы һәм фәйләсуфы. Математика һәм фәлсәфә тарихында оло урын биләй.
Лейбниц Исаак Ньютондан айырым сикһеҙ бәләкәй һандар менән иҫәпләмәләрҙе һәм уларға нигеҙләнеп, дифференциаль иҫәпләмә һәм интеграль иҫәпләмәләрҙе керетә. Ул шулай уҡ цифрлы иҫәпләү машиналарының нигеҙен тәшкил иткән икешәрле һандар системаһын камиллаштыра.
Фәлсәфә өлкәһендә Лейбниц Рене Декарт һәм Бенедикт Спиноза менән бер рәттән, XVII быуаттағы рационализм ағымын яҡлап сығыусы ғалимдарҙың береһе була. Лейбниц шулай уҡ физикаға һәм технологияға ҙур өлөш индерә, ул башлап ҡулланған тамғалар һуңынан фәлсәфә, ихтималлыҡ теорияһы, биология, медицина, геология, психология, тел ғилеме, һәм компьютер фәндәре өлкәләрендә киң файҙаланыла.
- 1 июль көнө тыуғандар
- 1646 йылда тыуғандар
- Алфавит буйынса шәхестәр
- Германияла тыуғандар
- 14 ноябрь көнө вафаттар
- 1716 йылда вафаттар
- Германияла вафат булғандар
- Алфавит буйынса ғалимдар
- Алфавит буйынса математиктар
- Германия математиктары
- XVII быуат математиктары
- XVIII быуат математиктары
- Алфавит буйынса физиктар
- Германия физиктары
- XVII быуат физиктары
- XVIII быуат физиктары
- Алфавит буйынса механиктар
- Пруссия фәндәр академияһы ағзалары
- Алфавит буйынса философтар
- Немец фәлсәфә мәктәбенең философтары
- Германия философтары
- XVII быуат философтары
- XVIII быуат философтары
- Шәхестәр:Этика
- Алфавит буйынса юристар
- Алфавит буйынса уйлап табыусылар
- Алфавит буйынса тарихсылар
- Германия тарихсылары
- Алфавит буйынса тел белгестәре
- Натурфилософтар


text:
Республиканың өс районында шәкәр сөгөлдөрөн йыйып алыу эштәре тамамланды
ӨФӨ, 2014 йыл, 14 октябрь. /«Башинформ» мәғлүмәт агентлығы, Розалия Вәлиева/.
Бишбүләк районы сөгөлдөрсөләре шәкәр сөгөлдөрөн йыйып алыу эштәрен тамамланы. Алдан был эштәрҙе Йәрмәкәй һәм Бәләбәй райондары йомғаҡлағайны, тип хәбәр иттеләр БР Ауыл хужалығы министрлығының матбуғат хеҙмәтенән.
Башҡортостанда, БР Ауыл хужалығын консультациялау үҙәге мәғлүмәттәре буйынса, шәкәр сөгөлдөрө 33,4 мең гектар майҙандан йыйып алынған, ул пландың 68 процентын тәшкил итә. Уртаса уңыш гектарынан 253 центнер. Бөгөнгә 846,4 мең тонна тамыраҙыҡ ҡаҙып алынған, уларҙың 540 мең тоннаһы оҙатылған, шул иҫәптән 166 мең тоннаһы эшкәртелгән.
Иҫегеҙгә төшөрәбеҙ, 2014 йылда шәкәр сөгөлдөрө 50 мең гектар майҙанда сәселгән, 1,5 миллион тонна татлы тамыраҙыҡ йыйып алыу күҙҙалана.


text:
Интеллектуаль эшмәкәрлек мәсьәләләре буйынса ғилми-ғәмәли конференция
Өфөлә, «Баштехинформ» республика фәнни-техник һәм мәғлүмәт комплексы бинаһында, бөгөн «Интеллектуаль эшмәкәрлек һөҙөмтәләрен хоҡуҡи һаҡлау һәм коммерциалаштырыуҙың мөһим мәсьәләләре» VI Халыҡ-ара ғилми-ғәмәли конференцияһы асылды.
Конференцияла интеллектуаль милекселекте хоҡуҡи һаҡлау, уны граждандар әйләнешенә индереү, инновацион эшмәкәрлек һөҙөмтәлелеген күтәреү, интеллектуаль милекселек өлкәһендә хеҙмәттәшлекте үҫтереү һәм нығытыу кеүек мөһим мәсьәләләр тикшереләсәк.
Пленар ултырышта Федераль сәнәғәт милекселеге институты, АҠШ-тың Патент ведомствоһы, БР Фәндәр академияһының төп белгестәре, республиканың Сәнәғәт, инвестиция һәм инновация сәйәсәте министрлығы, Бөтә Рәсәй уйлап табыусылар һәм рационализаторҙар йәмғиәтенең Республика советы вәкилдәре һәм башҡаларҙың сығыштары планлаштырыла. Ике секцияның – «Интеллектуаль милекселек» һәм «Инновациялар һәм технологиялар» – эше ойоштороласаҡ.
Сара сиктәрендә тәүге тапҡыр «Уйлап табыусы-2010» күргәҙмәһе үтәсәк, унда 30-ҙан ашыу экспонент үҙ эштәрен ҡуясаҡ. Улар өсөн күргәҙмәлә ҡатнашыу бушлай.
Өфөнән һәм республиканың башҡа ҡалаларынан ҡатнашыусыларҙан тыш, форумға Һамарҙан, Силәбенән, Ырымбурҙан белгестәр килде.
Конференция ике көн буйына барасаҡ. Уның һөҙөмтәләре буйынса ғилми мәҡәләләр йыйынтығы сығарыласаҡ.


text:
Ҡом һайыҫҡаны
Ҡом һайҫҡаны( урыҫ.Кули́к-соро́ка) (лат. Haematopus ostralegus)— ҡоҙғондар ғаиләһенә ҡараған оҙон ҡойроҡл оҡыҙыл аяҡлы, ҡыҙыл суҡышлы ҡара-ала ҡош.
Ҡылыҡһырлама[үҙгәртергә | вики-тексты үҙгәртергә]
Сыйырсыҡтан ҙурыраҡ. Ғәҙәттә, башын батырыңҡырап, һыңар аяғында тора. Яҡшы йөҙә, сума. Кәүҙәһенең өҫ яғы ҡара. Түшенең аҫҡы яғы, ҡорһағы, ҡойроҡаҫты, ҡанаттарындағы һыҙыҡтар, күҙҙәренең аҫты сағыу аҡ. Суҡышы, күҙ ҡабаҡтары ҡыҙғылт һары. Аяҡтары ҡыһыл. Башҡа сәпсәүҙәр менән бутау мөмкин түгел.
Тауышы[үҙгәртергә | вики-тексты үҙгәртергә]
Тауышы яңғырауыҡлы: "кип-кип" йәки "клип- клип".
Туҡланыуы[үҙгәртергә | вики-тексты үҙгәртергә]
Ҡусҡарҙар, бөжәктәр, уларҙың ҡурсаҡтары менән туҡлана. Аҙығын башлыса таштарҙы әйләндереп таба.
Йәшәү урыны һәм үрсеүе[үҙгәртергә | вики-тексты үҙгәртергә]
Ҡырсынлы һәм ҡомло һөҙәк ярҙарҙа йәшәй.Күсмә ҡош. Киң генә таралған. Ҡомлоҡта йәки ҡырсын таштарҙа оялай. Ҡара көрән таптар менән сыбарланған 2-4 бөртөк көрәнһыу һоро йомортҡаһы була.
{{|de}} {{|sv}}


text:
Күмертауҙа ҡатын-ҡыҙҙар советы эшләй башланы
Күмертауҙа ҡатын-ҡыҙҙар советы эшләй башланы. Шаршамбы уның тәүге ултырышы үтте. Был хаҡта «Башинформ» агентлығына Күмертау районы хакимиәтенең мәғлүмәт-аналитика бүлегенән хәбәр иттеләр. Совет башлығы итеп «Кумертауское время» гәзитенең баш мөхәррире Елена Камалова һайланды.
Тормошта ауыр хәлдә ҡалған кешеләргә ярҙам итеү, ғаилә ҡиммәттәрен һәм сәләмәт тормошто пропагандалау, шулай уҡ ололарҙың ял ваҡытын ойоштороу ҡатын-ҡыҙҙар советы эшмәкәрлегенең төп йүнәлештәре буласаҡ. Совет ағзалары иҫәпләүенсә, бының өсөн Күмертауҙа барыһы ла — урындағы властарҙың ярҙамы ла, ҡатындарҙың эшләргә теләге лә бар.


text:
Рәсәй һәм донъя хәбәрҙәре
Рәсәй менән Төркиә араһындағы мөнәсәбәттәр яҡшыра-Владимир Путиндың Рәжәп Эрдоган менән осрашыуында хөкүмәт-ара мөһим килешеүҙәргә ҡул ҡуйылды. Төркиә етәксеһе Рәсәйҙе стратегик партнер, тип баһаланы һәм ике аралағы хәлдең көйләнеүен Рәсәй өсөн дә, Төркиә өсөн дә тик файҙағы ғына буласаҡ тип белдерҙе.
Францияның элекке президенты Николя Саркози республиканың әлеге башлығы Франсуа Олландты Рәсәйгә мөнәсәбәте өсөн тәнҡитләне һәм һалҡын һуғыш һуғыш башлауҙа ғәйепләне. Саркози һүҙҙәренә ҡарағанда, Рәсәй менән диалог Франция һәм Европаның бурысы. 19 ноябрь Владимир Путин Францияға барырға тей еш ине, әммә был сәфәр кисектерелде.
Рәсәйҙең иҡтисади үҫеш министрлығы киләһе йылда хаҡтар артыуҙы сикләргә уйлай. Әйтәйек, торлаҡ-коммуналь хеҙмәттәр өсөн түләү инфляцияны күҙаллап ни бары 4 процент ҡына буласаҡ. Газға ул 3 процентҡа ғына арта. Электр энергияһы өсөн иһә тарифтар инфляцияға ҡарағанда тиҙерәк күтәреләсәк-5 процент.
Калифорниянан тағы ла бер блогер отель ҡыйығына менеп бассейнға ырғыған. Был видео интернетта билдәлелек ала. Егет хай-дайвинг һәм клифф дайвинг менән шөғөлләнә. Быға тиклем ул ҡаянан ырғып саҡ тере ҡалған.


text:
Иҫке автомобиль покрышкалары ихатаны биҙәйәсәк
Хеҙмәт итеүҙән туҡтаған иҫке автомобиль покрышкалары ихаталарҙы һәм мәктәп яны территорияһын төҙөкләндереү өсөн бик яҡшы материал була ала. Тап ошоно иҫбатларға теләй педагогтары етәкселегендә мәктәп ихатаһын төҙөкләндереү буйынса проектты бойомға ашырыусы Өфөнөң Калинин районы 87-се урта мәктәбе уҡыусылары.
Иҫке покрышкалар сәскәләр өсөн бәләкәй түтәлдәр һәм вазалар сифатында файҙаланыласаҡ, ә спорт майҙанындағы һуҡмаҡҡа улар ҡаршылыҡтар аша йүгереү өсөн урынлаштырыласаҡ. Быларҙың барыһын да балалар сағыу буяуҙар менән биҙәргә йыйына. Автомобиль шиндарын, мәҫәлән, рус һәм башҡорт орнаменттары, башҡа төрлө биҙәктәр менән биҙәү өсөн эскиздар ҙа әҙерләнгән.
Майлы буяуҙар һатып алыуға аҡсаны – 10 мең һум — мәктәпкә Ҡала үҫеше йәмәғәт фонды бүлгән. Фонд активистары фекеренсә, «Файҙалы покрышкалар» проекты уҡыусыларҙы эстетик һәм хеҙмәт йәһәтенән тәрбиәләүгә, шулай уҡ тәбиғәтте һаҡлауға булышлыҡ итәсәк.


text:
Өфө хакимиәте башлығы стипендиаттары билдәләнде
Өфө ҡалаһы ҡала округы хакимиәтендә 30 сентябрҙә 2009-2010 уҡыу йылына урта һәм башланғыс белем биреү дәүләт мәғариф учреждениеларының көндөҙгө бүлегендә уҡыусы студенттарға һәм уҡыусыларға исемле дипломдар һәм ҡала округы хакимиәте башлығы премияларын тапшырыу тантанаһы үткәрелә.
Өфө хакимиәте башлығының исемле стипендиялары һәләтле йәштәрҙе яҡлауға, студенттарҙың сифатлы белем алыуға ҡыҙыҡһыныуын арттырыуға йүнәлтелгән. Башҡортостан баш ҡалаһында ҡала округы хакимиәте башлығы стипендиялары 1998 йылдан башлап йыл һайын бирелә. Был йылдар эсендә юғары һәм урта махсус уҡыу йорттарының, урта һәм башланғыс профессиональ белем биреү учреждениеларының уҡыуҙа һәм фәнни эшмәкәрлектә ҙур уңышҡа өлгәшкән 500-ҙән ашыу студенты исемле стипендиат булды.
Был юлы Өфө хакимиәте башлығы стипендиаттары иҫәбенә ҡала комиссияһы дәүләт урта профессиональ белем биреү учреждениеһының 23 студентын һәм дәүләт башланғыс профессиональ белем биреү учреждениеһының 10 уҡыусыһын индерҙе, тип хәбәр итә Өфө хакимиәтенең мәғлүмәт-аналитика бүлеге.
Исемле дипломдар һәм премиялар тапшырыу тантанаһы ҡала округы хакимиәтенең Ҙур залы фойеһында 16 сәғәттә башлана.


text:
Йәш гвардиясылар Бөйөк Ватан һуғышында ҡатнашыусыларҙың фоторәсемдәрен йыя
«Берҙәм Рәсәйҙең Йәш гвардияһы» Башҡортостан төбәк бүлексәһе «Еңеүселәр йөҙө» акцияһын үткәрә. Уның маҡсаты — патриотлыҡты үҫтереү, тарихҡа хөрмәтле ҡараш тәрбиәләү, һуғышта ҡатнашыусылар иҫтәлеген мәңгеләштереү.
Акцияла теләге булған һәр кем ҡатнаша ала. Бының өсөн Бөйөк Ватан һуғышында ҡатнашҡан йәки тыл хеҙмәтсәне булған туғаныңдың йәки танышыңдың фотоһүрәтен электрон почта аша ебәрергә кәрәк. Фотографияға был кеше тураһында ҡыҫҡаса мәғлүмәт менән ҙур булмаған комментарий һалыу мотлаҡ.
9 майҙа йәш гвардиясылар акцияһына ҡушылған һәр кеше акцияны ойоштороусылар менән бергә сәскәләр һалыу тантанаһында ҡатнаша ала.
Заявка 20 апрелдән 27-һенә тиклем ҡабул ителә.
Фоторәсемдәр һәм уларға аңлатмаларҙы cena.pobedy@mail.ru электрон адресына ебәрергә кәрәк.


text:
Республикала 130-ҙан ашыу сығарылыш уҡыусыһы аттестатһыҙ ҡаласаҡ Фото: Андрей Старостин
Республикала 130-ҙан ашыу сығарылыш уҡыусыһы аттестатһыҙ ҡаласаҡ
Республикала 130-ҙан ашыу сығарылыш уҡыусыһы аттестатһыҙ ҡаласаҡ Фото: Андрей Старостин
Башҡортостанда, яҡынса мәғлүмәттәргә ярашлы, быйыл 130-ҙан ашыу сығарылыш уҡыусыһы аттестатһыҙ ҡаласаҡ. Улар иҫәбендә резерв көндәрҙә – 18 һәм 19 июндә рус теле һәм математика буйынса мотлаҡ Берҙәм дәүләт имтиханында минималь сикте үтә алмаусылар ҙа. Бөтә мәғлүмәттәрҙе эшкәрткәндән һуң был һандың бер аҙ төҙәтелеүе мөмкин.
Рус теле буйынса БДИ-ла резерв көндә бөтәһе 97 кеше ҡатнашты, уртаса балл – 47,1, минималь сикте алты кеше үтә алманы (уларҙың икәүһе имтихандан сығарылды). Математика буйынса БДИ-ны 1137 кеше яҙҙы, уртаса балл – 31,7, минималь сикте 74 кеше үтә алманы, тип хәбәр иттеләр БР Төбәк мәғлүмәт эшкәртеү үҙәгенән.
Резерв көндәрҙә тапшырылған, рус теле һәм математика буйынса ҡуйылған БДИ балдары менән килешмәү тураһында аппеляция 30 июндә 15 сәғәттән алып 17 сәғәткә тиклем үтәсәк. Аппеляцияға ғаризалар БР Мәғарифты үҫтереү институты вестибюлендә (Өфө ҡалаһы, Минһажев урамы, 120) эш ваҡытында (9 сәғәттән алып 18-гә тиклем) йәки электрон почта apellyatsiya@mail.ru аша (2014 йылдың 30 июнендә иртәнге туғыҙға тиклем) ҡабул ителә.


text:
Фото:
Өфөләге тығындарҙы реаль ваҡыт режимында күҙәтеп барырға мөмкин
Фото:
Ҡала юлдарында барлыҡҡа килгән тығындарҙы иҫәпкә алып, Өфө водителдәре хәҙер маршруттарын икенсе төрлө һала ала — Өфө хакимиәтенең сайтында «Яндекс-тығындар» сервисы нигеҙендә эшләүсе «Карталар» бүлеге барлыҡҡа килде.
Әлеге ваҡытта картаның өс интерактив режимынан «Тығындар» режимы тулы ҡеүәтенә эшләй. Яҡын арала «Төҙөлөш» һәм «Ремонт эштәре» опциялары ҡулланылышҡа индереләсәк. Карталағы ҡыҙыл уҡ — был участкала барлыҡҡа килгән тығындар, һарыһы транспорт ағымының аҡрын тиҙлеге тураһында һөйләй. Ә йәшел менән билдәләнгән участкаларҙа тиҙлекте кәметмәйенсә йөрөп була.


text:
Илмар Әлмөхәмәтов Башҡорт опера һәм балет театры директоры итеп тәғәйенләнде
ӨФӨ, 2015 йыл, 29 декабрь. /«Башинформ» мәғлүмәт агентлығы, Ләйлә Аралбаева/.
Илмар Әлмөхәмәтов Башҡорт дәүләт опера һәм балет театрының генераль директоры итеп тәғәйенләнде. Быға тиклем ул Башҡорт дәүләт ҡурсаҡ театрына етәкселек итте. Бөгөн, 29 декабрҙә, коллективты яңы етәксе менән таныштырҙылар, тип хәбәр иттеләр республика Мәҙәниәт министрлығының матбуғат хеҙмәтендә.
Илмар Рәзин улы Әлмөхәмәтов 1971 йылдың 9 июнендә Ишембай ҡалаһында тыуған. 1994 йылда — Өфө дәүләт сәнғәт институтын «Актер оҫталығы», 2004 йылда — Сәнғәт, мәҙәниәт һәм туризм хеҙмәткәрҙәрен ҡайтанан әҙерләү академияһын «Театр режиссеры» һөнәре, 2013 йылда Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһын «Менеджмент» белгеслеге буйынса тамамлаған. «Башҡортостандың атҡаҙанған сәнғәт эшмәкәре» исеменә лайыҡ булған.
Илмар Әлмөхәмәтов — режиссер, драматург, ҡурсаҡ театры өсөн бер нисә пьеса авторы. «Туғанлыҡ» һәм «Ҡолонсаҡ» халыҡ-ара театр фестивалдәрен, «Театраль Волга буйы» округ фестивален ойоштороусы. 2013 йылда VI Ҡышҡы халыҡ-ара балалар уйындарын асыу һәм ябыу тантаналары режиссеры. 2011 йылдың ғинуарынан — Башҡорт дәүләт ҡурсаҡ театры директоры. Заһир Исмәғилев исемендәге Өфө дәүләт сәнғәт академияһы уҡытыусыһы.


text:
Башҡортостанда 60 ҡатын «Әсәлек даны» миҙалы менән наградландыФото: Андрей Старостин
Башҡортостанда 60 ҡатын «Әсәлек даны» миҙалы менән наградланды
Башҡортостанда 60 ҡатын «Әсәлек даны» миҙалы менән наградландыФото: Андрей Старостин
Кесе йома, 1 августа, Башҡортостанда 60 ҡатын «Әсәлек даны» миҙалы менән наградланды. Сараны БР Хөкүмәте Премьер-министры урынбаҫары Лилиә Ғүмәрова алып барҙы. Уның һүҙҙәренсә, әсәләргә һәр яҡлап иғтибар күрһәтелергә тейеш. Шуға күрә республика властары алып барған дәүләт сәйәсәте, тәү сиратта, әсәлеккә һәм балалыҡҡа ярҙам күрһәтеүгә йүнәлтелгән.
— Үткән йылда ғына балалы ғаиләләргә күрһәтелгән матди ярҙам 3 миллиард 200 миллион һум тәшкил итте. Бындай пособиелар һәм башҡа төрлө түләүҙәр балиғ булмаған балалар тәрбиәләнгән ғаиләләргә ярҙам күрһәтеү маҡсатында бирелә. Быйылдан башлап йән башына уртаса килеме йәшәү минимумынан кәмерәк булған күп балалы ғаиләләр 1,5-3 йәштәге һәр бала өсөн өс мең һум күләмендә пособие ала. Шулай уҡ ғаиләләргә торлаҡ сертификаттары тапшырыла. Уның суммаһы уртаса 2,5 миллион һумдан ашыу тәшкил итә. Бөгөнгө көнгә 170 ғаилә бындай сертификаттарға эйә булды, йәнә меңдән ашыу ғаилә сиратта тора, — тип билдәләне Лилиә Ғүмәрова.
Вице-премьер һүҙҙәренсә, иң мөһиме – ғаиләләргә, айырыуса күп бала тәрбиәләгән парҙарға тейешле ихтирам күрһәтеү. Йәмғиәттә был һирәк осрай торған күренеш кеүек ҡабул ителергә тейеш түгел, быға барыһы ла ынтылырға тейеш.
— Был йүнәлештә һеҙҙең ярҙамығыҙ кәрәк: балаларҙы дөрөҫ тәрбиәләү, уларҙы ғаилә ҡиммәттәренә өйрәтеү зарур. Бәхетле, уңышлы булыуҙың сере тап ошонда. Дауаханалар, юлдар төҙөү менән, республиканың бәләкәй граждандары ғаиләһен ҡәҙерләмәһә, Ватанын яратмаһа, бер ниндәй ҙә иҡтисади программалар, миллиардлаған аҡсалар беҙгә ярҙам итә алмаясаҡ, — тип һыҙыҡ өҫтөнә алды вице-премьер.


text:
Икенсе дөйөм ҡала өмәһендә 139 мең өфөлө ҡатнашты
Өфөлә үткән икенсе яҙғы дөйөм ҡала өмәһендә 139 мең кеше ҡатнашты. Көн дауамында улар яҡынса 9200 кубометр сүп-сар йыйҙы. Территорияларҙы таҙартыу буйынса сараларға 1100-ҙән ашыу махсус техника берәмеге йәлеп ителде.
Бынан тыш, экологик өмә барышында баш ҡалала 2500-ҙән ашыу ағас һәм шул сама ҡыуаҡ ултыртылды.
Өфөлә 10,7 миллион квадрат метр урам-юл селтәрҙәре, 1,9 миллион квадрат метр ҡала һәм урман парктары, 8,1 миллион квадрат метр квартал араһы биләмәләре сүп-сарҙан таҙартылды.
Иҫегеҙгә төшөрәбеҙ, Башҡортостан баш ҡалаһында 14 апрелдә үткән беренсе дөйөм ҡала өмәһендә яҡынса 120 мең кеше ҡатнашҡайны. Улар 6400 кубометрҙан ашыу сүп-сар йыйҙы.
Өфө биләмәһен санитар таҙартыу һәм төҙөкләндереү буйынса айлыҡ 21 майға тиклем дауам итәсәк. Уның сиктәрендә 19 майҙа йәнә бер дөйөм ҡала өмәһе ойоштороласаҡ.


text:
Джеймс Уатт
Джеймс Уатт (ингл. James Watt; 19 ғинуар, 1736 — 19 август, 1819) — шотланд инженеры, уйлап табыусы-механик. Эдинбург король йәмғиәте (1784), Лондон король йәмғиәте (1785), Париж фәндәр академияһы (1814) ағзаһы[1]. Уның исеме менән ҡеүәт берәмеге аталған — Ватт.
Ике йүнәлештә эш итеүсе пар машинаһы уйлап тапҡан. Уатттың эштәре башта Англияла, артабан бар донъяла сәнәғәти революцияға килтерә.
Йөкмәткеһе
Биографияһы[үҙгәртергә | вики-тексты үҙгәртергә]
Бала сағы[үҙгәртергә | вики-тексты үҙгәртергә]
Кесе Джеймс Уатт 1736 йылдың. 19 ғинуарында Гринокта тыуа. Тыумыштан сирләшкә генә малай Гриноктағы мәктәптә уҡый башлаһа ла, йыш ауырыуҙары арҡаһында ата-әсәһе өйҙә генә белем бирергә ҡарар итә. Баланың өйҙән ситтә берҙән-бер шөғөлө балыҡ тотоу була. Малайҙың бер мәл ерҙә ниндәйҙер һыҙыҡтар һыҙып ултырғанын күреп, атаһының дуҫы мәктәпкә бирергә кәңәш итә, йәгәһе, ваҡытын юҡ нәмәләргә сарыф итә. Әммә атаһы улының Эвклид мәсьәләләрен сисеп ултырыуын белдерә.
Үҫмер сағында астрономия, химик тәжрибәләр менән мауыға, үҙ ҡулдары менән нимәлер эшләргә ярата, «оҫта ҡуллы» тип һоҡланалар. Атаһы балта оҫтаһы ҡоралдары бүләк иткәс Джеймс атаһыуйлап сығарған ҡорамалдарҙың моделдәрен эшләргә ярата.
Башланғыс синыфтф тамамлар йәш еткәс уны гимназияға бирәләр. Үҫмер күп уҡый, яҡшы өлгәшә, алған белемен тормошта тикшереп ҡарарға ынтыла.
Белем алыуы[үҙгәртергә | вики-тексты үҙгәртергә]
18 йәш тулғанда Уаттың әсәһе үлеп ҡала, атаһының да сәләмәтлеге ҡаҡшай, эше лә бармай башлай. Егеткә үҙе көсө менән көн күрергә тура килә Джеймс үлсәү приборҙары менән бәйле шөғөлгә тотонорға ҡарар итә. Шотландияла быға уҡытмайҙар, Уатт бер йылға Лондонға китә. Ҙур ауырлыҡ менән Моргантигән кешегә уҡырға инә, тик аҡсаһы бер йылға түләргә генә етә. У Легаль рәүештә уҡыусы була алмағас, ул башкөллө эшкә сума.
Ябай ғына линейкаларһәм циркулдәр башлап, ул ҡатмарлыраҡ ҡулайламаларға күсә бара. Тиҙҙән квадрант, сектор, теодолит эшләй башлай. Уның бер буш ваҡыты ла ҡалмай, сөнки хужаға ла бил бөгә, кистәрен заказ үтәй. Аслы-туҡлы йәшәй. Уҡыусы статусы булмағас, Ост-Һиндостан компанияһына хәрби хеҙмәткә алыу ҡурҡынысы ла янай.
Һаулығы ҡаҡшап, ул Шотландияға үҙ эшен асыу ниәте менән ҡайта. Мюрхед тигән ағаһында Глазгола йәшәй башлап, октанттар, параллель линейкалар, барометрҙар, телескоп кәрәк-яраҡтары һәм башҡа ҡорамалдарҙы йүнәтеүгә тотона. Әммә ҡаланың һөнәрселәр берлеге уның цех тәртиптәренә ярашлы эшләргә рөхсәте юҡ, тип, Шотландияла берҙән-бер шундай белгес булыуына ҡарамаҫтан, ҡамасаулай башлай. Осраҡлы хәл Уатты ҡотҡара — Глазго университетына астрономик ҡорамалдар ҡайтарталар. Профессор ағаһының таныштары аша егеткә уларҙы тәртипкә килтереү бурысы йөкмәтелә һәм ул фән ҡорамалдары мастеры итеп тәғәйенләнә. Бының өсөн ул университетта бәләкәй генә оҫтахана аса. Шунан алып ул урта быуаттарҙа һөнәрселектә йәшәп килгән тәртиптәргә ҡарамай эш итеү мөмкинлеге ала. Университетта Уатт химик Джозеф Блэк менән таныша. Дуҫының химия буйынса эҙләнеүҙәре өсөн яңы ҡорамалдар уйлап сығара.
1759 йылда Уатт архитектор һәм бизнесмен Джон Крейг менән хеҙмәттәшлек итә башлай. Улар төрлө ҡорамалдар менән рәттән музыка ҡоралдары һәм хатта уйынсыҡтар ҙа сығара. Эш табышлы булып сыға һәм Уатт ниһайәт хатта ярҙамсылар тотоу мөмкинлеге ала Ул Крейга.
1763 йылда Уатт алыҫ туғаны Маргарет (Пегги) Миллерға өйләнә. 1772 йылда ҡатыны бәпесләй алмай үлеп ҡала. Уларҙың биш балаһынан икәүһе генә ғүмерле булып сыға: кесе Джеймс (1769—1848) һәм Маргарет (1767—1796). Икенсе тапҡыр 1777 йылда Энн Мак Грегорға өйләнеп, ике балалары тыуа: улы Грегори (1777—1804), (геолог һәм минеролог булып китә), ҡыҙы Джэнет (1779—1794). Энн иренән ҡалып, 1832 йылда вафат була.
Уйлап табыуҙары[үҙгәртергә | вики-тексты үҙгәртергә]
1759 йылда Уатттың дуҫы Джон Робинсон уны боҫто (парҙы) хәрәкәт энергияһы өсөн ҡулланыу мөмкинлеге менән ҡыҙыҡһындыра. Ньюкомен уйлап сығарған пар машинаһы шахталарҙан һыуҙы һурып сығарып өсөн генә ҡулланыла һәм бер нисек тә камиллаштырылмай. Уның принциптарын белгән кеше лә булмай, Уаттҡа барыһын да үҙенә баш ватырға тура килә. Уңышһыҙлыҡтарҙан хатта күңеле ҡайтып ҡуя.
1763 йылда унан Глазго университеты физика профессоры Джон Андерсо Ньюкомендың пар машинаһы макетын йүнәтеүен һорай. Уаттың эҙләнеүҙәре, үҙгәртеүҙәре һөҙөмтәһендә макет эшләй башлай Эш барышында Уатт машинаның етешһеҙлектәрен асыҡлай.
Боҫ менән төрлө тәжрибәләр яһап ҡарап, ул үҙе өсөн күп асыштар яһай. 1765 йылда, ниһайәт, ул конденсат өсөн айырым камера кәрәклегенә төшөнә.
1769 йылда был асышына патент ала. Әммә машинаны эшләргә аҡсаһы етмәй. Бер ни тиклем ярҙамды Джозеф Блэк күрһәтә.
Уаттҡа Бирмингемда литейного завода (ингл. Soho Foundry) юғары квалификациялы ҡорос ҡойоусылар менән эшләгән Мэттью Болтон ярҙамға килә. П Джоном Уилкинсон кәрәкле цилиндрҙы һәм поршенде эшләп сығара заводе, выпускающем пушечные ядра (ингл. Bersham Ironworks) в Рексэме (ингл. Wrexham), Северный Уэльс (ингл. North Wales).
Уатт пар цилиндрын айырым урынлаштыра, 1782 йылда ике йүнәлешле машина уйлап сығара. Пар машинаһының етештереүсәнлеге дүрт тапҡырға арта[2].
Эшҡыуар Мэттью Болтон менән хуҙмәттәшлеккә ингәнсе машина бер файҙа ла килтермәй. Уларҙың берлектәге компанияһы «Boulton and Watt» 25 йыл уңышлы эшләй һәм Уатт бай кеше булып китә.
Патенттар буйынса хөкөм эштәре[үҙгәртергә | вики-тексты үҙгәртергә]
Яңы машинаның даны таралғас, уға оҡшатырға маташыуҙар китә Ялған моделдәр бик хәүефле була, Уатт менән Болтондың фирмаһының абруйына зыян килтерә һәм улар судҡа мөрәжәғәт итергә тура килә. Был ваҡытты һәм көстө күп алһа ла, ысын хужалар судта үҙ хоҡуҡтарын яҡлап ҡала.
Рәсәй тәҡдимдәре[үҙгәртергә | вики-тексты үҙгәртергә]
Рәсәй фәндәр академияһы Уатты эшкә саҡыра. Инглиз инженерына үҙ маҡсаттарына ярашлы эшләргә мөмкинлек биреү һәм 1000 фунтов стерлинг[3] түләү вәғәҙә ителә Уаттың Рәсәйгә күсеү теләге шау-шыу тыуҙыра. Шағир Эразм Дарвин: «Илаһым, урыҫ айыуы, һеҙҙе эләктереп алғанын ишеткәс, ҡотом осто! Мөмкин булһа, унда бармаһағыҙ ине. Утлы машинағыҙ Һеҙҙе бында ҡалдырыр тип өмөт итәм». Уатт Рәсәйгә күсмәй.
Ҡартлығы[үҙгәртергә | вики-тексты үҙгәртергә]
Вальтер Скотт Уаттың күп ҡырлы белеменә хайран булып, бер романының баш һүҙендә ошо хаҡта яҙа. Ҡарт көнөндә Уатт скульптураларҙың күсермәләрен эшләй торған эйдограф тигән машинаһын камиллаштырыу менән шөғөлләнә.
83 йәшендә вафат була һәм Һэндсвортта ерләнә.
Гриноктағы коллежға һәм үҙе юллашҡан китапханаға Уатт исеме бирелгән.
Хеҙмәттәрен таныу[үҙгәртергә | вики-тексты үҙгәртергә]
1784 йылда Уатт Эдинбург Король йәмғиәте ағзаһы итеп алына. 1787 йылда Роттердамда Батавиан эксперименталь фәлсәфә йәмғиәте ағзаһы булып китә. 1806-ла Глазго университетының почётлы хоҡуҡ докторы. 1814 йылда Француз академияһы мөхбир ағза итеп һайлай.
Ай йәмғиәте ағзаһы.
2009 йылдың 29 майында Англия банкыһы Уатт һәм Болтон портреттары менән 50 £ сығарыуҙарын хәбәр итә. Был аҡса әле әйләнештә.
Ватт[үҙгәртергә | вики-тексты үҙгәртергә]
Ҡеүәт берәмеге булараҡ Уатт «ат көсө» берәмеген алырға тәҡдим итә. 1882 йылда Британия инженерҙары ассоциацияһы ҡеүәт көсөнә уның исемен бирергә тәҡдим итә. Техника тарихында үлсәү берәмегенә кеше исеме ҡушылған тәүге осраҡ был.
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Петрушевский Ф. Ф. Ватт, Джеймс // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Уатт // Большая советская энциклопедия: В 65 томах / гл. ред. О. Ю. Шмидт — 1-е изд. — М.: Советская энциклопедия, 1947. — Т. 55 (Трихоцисты — Украинское искусство). — Б. 488. — 986 б. — 45 000 экз.
- Уатт // Большая советская энциклопедия: в 51 томе / Б. А. Введенский — 2-е изд. — М.: Советская энциклопедия, 1956. — Т. 43 (Топсель — Уженье). — Б. 582—583. — 672 б.
- Каменский А. В. Джеймс Уатт. Его жизнь и научно-практическая деятельность // Гутенберг. Уатт. Стефенсон и Фултон. Дагер и Ньепс. Эдисон и Морзе: Биографические повествования. / Н.Ф. Болдырев — 2-е изд. — Челябинск: Урал, 1995. — Б. 101—182. — 438 б. — 25000 экз. — ISBN 5-88294-066-4.
- Келле В. Ж. Джеймс Уатт — Ҙур совет энциклопедияһында мәҡәлә (3-е издание)
Һылтанмалар[үҙгәртергә | вики-тексты үҙгәртергә]
- Супотницкий М. В. Патенты — на пути технического прогресса.. Тәүге сығанаҡтан архивланған 22 август 2011. 8 июль 2008 тикшерелгән.
- 19 ғинуар көнө тыуғандар
- 1736 йылда тыуғандар
- Алфавит буйынса шәхестәр
- Шотландияла тыуғандар
- 19 август көнө вафаттар
- 1819 йылда вафаттар
- Англияла вафат булғандар
- Алфавит буйынса ғалимдар
- Бөйөк Британия физиктары
- XVIII быуат тарихы
- Франция фәндәр академияһы ағзалары
- Машина төҙөүселәр
- Эдинбург короллеге йәмғиәте ағзалары
- Алфавит буйынса уйлап табыусылар
- Ғалимдар хөрмәтенә аталған физик үлсәү берәмектәре
- Бөйөк Британия уйлап табыусылары


text:
Салауатнефтеоргсинтез ширҡәте социаль яуаплылыҡтан ситләшә
Башҡортостанда халыҡты эш менән тәьмин итеү, яңы хеҙмәт урындарын булдырыу айырым иғтибарға алынған. Әммә, шул уҡ ваҡытта ҡайһы бер ширҡәт – ойошмалар етәкселеге социаль яуаплылыҡтан ҡаса.
Мортаза Рәхимов был турала Рәсәй Президентының Волга буйы Федераль округындағы тулы Хоҡуҡлы вәкиле эргәһендәге шура уҙғарған видеокәңәшмәлә әйтте.
Башҡортостан президентының был теләге тәү сиратта Салауатнефтеоргсинтез йәмғиәтенә ҡағылды. Республика ҡаҙнаһының һиҙелерлек өлөшө ошо йәмғиәткә тура килә. Быйыл иһә ширҡәт үҙ йөкләмәләрен яртылаш ҡына үтәгән. Завод етәкселеге ошо мәсьәләне хәл итеү юлдарын тапмай, тине Мортаза Рәхимов.
Рәсәй президентының Волга буйы федераль округындағы тулы хоҡуҡлы вәкиле Григорий Рапота был мәсьәлә буйынса Башҡортостан президенты менән килешеүен белдерҙе.


text:
Шанхай хеҙмәттәшлек ойошмаһы лидерҙары Өфө декларацияһына ҡул ҡуйҙыФото: сараның рәсми сайтынан
Шанхай хеҙмәттәшлек ойошмаһы лидерҙары Өфө декларацияһына ҡул ҡуйҙы
Шанхай хеҙмәттәшлек ойошмаһы лидерҙары Өфө декларацияһына ҡул ҡуйҙыФото: сараның рәсми сайтынан
ӨФӨ, 2015 йыл, 10 июль. /«Башинформ» мәғлүмәт агентлығы, Ғәлиә Нәбиева/.
Шанхай хеҙмәттәшлек ойошмаһы дәүләттәре башлыҡтары Советы ултырышында Өфө декларацияһы ҡабул ителде. Декларацияла Рәсәйҙең ойошмала рәйеслек итеү осоронда дәүләт-ара эшмәкәрлек алып барыу һөҙөмтәләре, күҙаллауҙар һәм бурыстар билдәләнгән.
Документта берекмә илдәренең Шанхай хеҙмәттәшлек ойошмаһын артабан үҫтереү тәҡдимдәре, мөһим халыҡ-ара һәм төбәк проблемаларына ҡараштары, ойошманың беренсе сираттағы бурыстары сағылдырылған.
Шанхай хеҙмәттәшлек ойошмаһы лидерҙары Һиндостан менән Пакистанды ойошмаға ҡабул итеү тәртибенең башланыуы тураһында ҡарарҙы раҫланы һәм Белоруссияға күҙәтеүсе ил статусын биреү тураһында ҡарарға ҡул ҡуйҙы.
Азербайжанға, Әрмәнстанға, Камбоджаға һәм Непалға диалог буйынса партнер статусы биреләсәк.


text:
РФ Президенты федераль юл фондын ойоштороу тураһында ҡарар итте
РФ Президенты Дмитрий Медведев Федераль юл фондын ойоштороу тураһында ҡарар итте, тип хәбәр итә Новости Рәсәй мәғлүмәт агентлығы вице-премьер, РФ финанс министры Алексей Кудринға һылтанма менән.
"Кисә беҙ Транспорт министрлығы башлығы менән тәҡдимдәребеҙҙе президентҡа еткерҙек, улар хуплау тапты. Юлдар булдырыу һәм төҙөүгә средстволар туплаясаҡ Федераль юл фондын ойоштороу тураһында ҡарар ителде”,— тине Кудрин шишәмбе көндө үткән брифингыла.


text:
Ҡара ҡарлуғас
Ҡара ҡарлуғас(урыҫ. Деревенская ласточка, касатка, лат. Hirundo rustica) — ҡыйғас ҡара ҡанатлы, аса ҡойроҡло, кәйелеп шәп оса торған ҡош.
Сыйырсыҡтан бәләкәйерәк. Күмәкләшеп йөрөйҙәр. Ергә ҡунмайынса, бөтә ваҡыттарын һауала үткәрәләр. Ҡанаттары тар һәм оҙон, артҡараҡ ҡайылып тора. Ғойроғо бер аҙ ярылған. дөм ҡара, тамаһы һарғолт аҡ. Башҡа ҡарлуғастарҙан төҫө тигеҙ ҡара булыуы менән айырылып тора.Сырылдаҡ тауыш сығара: "сриии-и-и, срии-и" Ояһы ҡая таштарҙа, кәрниздәрҙә, ағас ҡыуыштарында була, ҡара балсыҡтан һылап эшләй. Ояһының төҙө буй-ала. Ҡанатлы бөжәктәр менән туҡлана, уларҙы һауала ғына тота. Һыуҙы ла осоп барышлай ғына эсә. 2-3 бөртөк аҡ йомортҡаһы була. Зарарлы бөжәктәрҙе ҡырып файҙа килтерә.
Ҡарлуғастың төрҙәре[үҙгәртергә | вики-тексты үҙгәртергә]
- Ҡара ҡарлуғас
- Ауыл ҡарлуғасы
- Ҡала ҡарлуғасы
- Яр ҡарлуғасы
Донъяла барлығы 75 төрө билдәле.
Әҙәбиәт[үҙгәртергә | вики-тексты үҙгәртергә]
Э.Ф. Ишбирҙин. Башҡортостан ҡоштары. Өфө, 1986 йыл Өфө, 50-се бит.
Һылтанмалар[үҙгәртергә | вики-тексты үҙгәртергә]
- Позвоночные животные России: Деревенская ласточка (урыҫ.)
- Dewey, T. and C. Roth. 2002. «Hirundo rustica» (On-line), Animal Diversity Web (инг.)
- Ласточка деревенская (урыҫ.)
{{|en}} {{|eo}} {{|fr}} {{|pt}} {{|sv}}


text:
Фото:
Ольга Платошина: «Башҡортостанда тыуыуың менән генә лә бәхетле»
Фото:
БР Дәүләт Йыйылышы-Ҡоролтай Йортонда үткән «Волга буйы федераль округы төбәктәренең агросәнәғәт комплексы өлкәһендә йәш белгестәрҙе яҡлау буйынса тәжрибәһе» түңәрәк өҫтәле Волга буйы федераль округы Рәсәй ауыл йәштәре союзы Координацион советының Өфөләге эшен тамамланы.
Координацион советтың Башҡортостанда үткәрелгән ике көнлөк ултырышында Рәсәй ауыл йәштәре союзының Үҙәк советы рәйесе Ольга Платошина, Волга буйы федераль округының 13 субъектынан Рәсәй ауыл йәштәре союзының төбәк бүлексәләре етәкселәре ҡатнашты. Улар менән бер рәттән түңәрәк өҫтәл эшендә БР Президенты Хакимиәте, республика парламенты, министрлыҡтар һәм ведомстволар, БР Дәүләт Йыйылышы-Ҡоролтай ҡарамағындағы Йәштәр йәмәғәт палатаһы, республиканың йәштәр йәмәғәт берләшмәләре вәкилдәре ҡатнашты.
Ауыл йәштәре менән осрашыуҙарҙа йәш кешеләрҙе борсоған актуаль проблемалар – дәүләт программалары сиктәрендә торлаҡ алыу, шәхси ярҙамсы хужалыҡтарҙы һәм агробизнесты үҫтереү, ауылда буш ваҡытты ойоштороу, йәштәр араһында эскелек кеүек социаль сирҙәргә ҡаршы көрәш һәм башҡа мәсьәләләр тикшерелде.
Рәсәй ауыл йәштәре союзының Үҙәк советы рәйесе Ольга Платошина ауылды үҫтереү һәм ауыл йәштәренә ярҙам буйынса Башҡортостан тәжрибәһен юғары баһаланы.
— Һеҙ Башҡортостанда тыуыуығыҙ менән генә лә бәхетле, — тип бер нисә тапҡыр һыҙыҡ өҫтөнә алды Ольга Платошина республика йәштәре менән осрашыуҙарҙа.


text:
Куйбышев тимер юлының Башҡортостан бүлексәһе профсоюз ярышында алдынғы урында
Куйбышев тимер юлының Башҡортостан бүлексәһе коллективы ағымдағы йылдың беренсе кварталы йомғаҡтары буйынса профсоюздар ярышында беренсе урын алған. Өфө граждан ҡоролмалары дистанцияһы адресына рәхмәт хаты килгән. Шулай уҡ өсөнсө урын яулаған "Стәрлетамаҡ–Йөк бүлеге" локомотив депоһы хеҙмәткәрҙәре лә ҡотлауҙар алған.
Куйбышев тимер юлының Башҡортостан бүлексәһенән матбуғат секретаре Рөстәм Ғөбәйҙуллиндың хәбәр итеүенсә, шуныһы ҡыуаныслы, профсоюздар ярышында рәхмәт хаттары һәм грамоталарҙан тыш, тимер юлсылар аҡсалата премиялар менән бүләкләнгән.


text:
Мәктәптәрдә Өфө тарихын өйрәнеү дәресе индерелә
Яңы уҡыу йылынан башҡала мәктәптәрендә яңы предмет - Өфө тарихын өйрәнеү дәресе индерелә. Әле 15 белем биреү йортонда был предмет мәктәп компоненты булараҡ уҡытыла башлаясаҡ.
Красноярскийҙың Эйрюнион альянсында авиация яғыулығына бәйле көрсөк арҡаһында ҡайһы бер уҡыусылар һәм студенттар беренсе сентябрҙе аэропорт биналарында ҡаршылауы ихтимал.
Өфө халыҡ-ара аэропортынан хәбәр итеүҙәренсә, әле унда 165 юлсы тәғәйен урындарына, атап әйткәндә Норилскийға оса алмай.
Өфө халыҡ ара аэропортының персоналға һәм йәмәғәтселек менән бәйләнеш эштәре буйынса социаль мәсьәләр буйынса директоры урынбаҫары Таһир Мөхәмәтшин әйтеүенсә, Красноярсикйҙан осҡостоң килеүен хатта Башҡортостандағы өлкә вәкиле Андрей Колесников та асыҡлай алмаған. Сәфәрҙәре өҙөлгән юлсылар билет хаҡын үҙ авиакампанияларынан мәхкәмә аша дәғүәләшеп алырға мәжбүр буласаҡ.


text:
Стәрлетамаҡ филармонияһының Силәбе өлкәһендәге гастролдәре тамамланды
Силәбе өлкәһендә Стәрлетамаҡ дәүләт филармонияһы гастролдәре тамамланды. Улар башҡорттар күпләп йәшәгән ерҙә — Ҡоншаҡ һәм Арғаяш райондарында үтте.
Стәрлетамаҡ филармонияһының йәш коллективына 10 йыл самаһы. Әммә профессиональ сифаттары арҡаһында ул тамашасылар һөйөүен яулап та өлгөргән.
Филармонияның 70-ләгән артисы ҡатнашҡан сағыу, матур тамашаны Көньяҡ Урал халҡы лайыҡлы баһаланы. Башҡорт артистарының сығыштары алты тораҡ пунктта үтте, тип хәбәр итте «Башинформ» агентлығына Башҡортостан Республикаһының Силәбе өлкәһендәге Даими вәкиллегенең мабуғат секретары Михаил Хәбиров.
Арғаяш һәм Ҡоншаҡ райондары хакимиәттәре менән берлектә гастролдәрҙе ойоштороусы булып Ҡоншаҡ районында тыуып үҫкән, әле Стәрлетамаҡ филармонияһындә эшләгән Ришат Хәмитов сығыш яһаған. Был эште Силәбе өлкәһендәге Башҡортостан вәкиллеге лә хуплаған.


text:
Республиканың төҙөлөш тармағына квалификациялы кадрҙар етмәй
Йыл һайын Башҡортостандың төҙөлөш тармағы 3700-ләгән дипломлы йәш кадрҙар менән тулылана. БР Төҙөлөш һәм архитектура буйынса дәүләт комитеты рәйесе ярҙамсыһы Рөстәм Туҡаевтың әйтеүенсә, был күрһәткес 4500 йәш белгес кимәлендә булырға тейеш.
— Кадрҙар дефицитын бөтөрөргә кәрәк. Йыл һайын кемдер хаҡлы ялға сыға, кемдер башҡа төбәктәргә күсеп китә, — тип билдәләне Рөстәм Туҡаев. – Республикала квалификациялы эшсе кадрҙарға ҡытлыҡ булыуы һиҙелә. Иң тәүҙә ташсылар һәм иретеп йәбештереүселәр талап ителә.
Дәүләт комитеты рәйесе ярҙамсыһы һүҙҙәренсә, белгестәр әҙерлегенең түбән кимәле етди проблема булып тора.
— Юғары квалификациялы белгестәр әҙерләү кимәле Европа илдәренән күпкә ҡалыша, — тип һыҙыҡ өҫтөнә алды Рөстәм Туҡаев. – Был хәлде яйға һалыр өсөн, бөтә кадрҙар әҙерләү системаһын ҡайтанан ҡарарға кәрәк.


text:
Рөстәм Хәмитов Ҡазанға килде
22 сентябрҙә Башҡортостан Республикаһы Президенты Рөстәм Хәмитов Волга буйы федераль округы Советы ултырышында ҡатнашыу өсөн Ҡазанға килде. Татарстан баш ҡалаһының халыҡ-ара аэропортында республика Президентын Татарстандың Премьер-министры Илдар Халиков ҡаршы алды.
Волга буйы федераль округы Советы ултырышында округ төбәктәре сәнәғәтен модернизациялауҙың төп йүнәлештәренең береһе булараҡ инновациялар индереү практикаһын киңәйтеү мәсьәләләре ҡараласаҡ, тип хәбәр итә Башҡортостан Республикаһы Президентының матбуғат хеҙмәте.


text:
Евгений Семивеличенко, Ирек Ялалов һәм Альбина Йосопова миҙалдар менән наградланды
Өфө ҡала Советы рәйесе Евгений Семивеличенко, Өфө хакимиәте башлығы Ирек Ялалов һәм баш ҡала хакимиәте башлығы урынбаҫары Альбина Йосопова «Урындағы үҙидараны үҫтереүгә өлөш индергән өсөн» миҙалдары менән наградланды. Бүләкләү тантанаһы ҡала Советының сираттағы ултырышында үтте. Юғары наградаларҙы БР Дәүләт Йыйылышы – Ҡоролтай рәйесе Константин Толкачев тапшырҙы. Миҙалдар Рәсәй муниципаль академияһы Президиумы ҡарары буйынса тапшырылды.
«Урындағы үҙидараны үҫтереүгә өлөш индергән өсөн» миҙалы менән муниципаль хеҙмәткәрҙәр, муниципаль берәмектәр депутаттары, урындағы үҙидараның башҡарма һәм вәкәләтле органдары етәкселәре, шулай уҡ урындағы үҙидара менән килешеп эш итеү өлкәһендә, социаль структураларҙа һәм йәмәғәт ойошмаларында хеҙмәт иткән башҡа хеҙмәткәрҙәр наградлана.


text:
Күн аяҡ кейеме етештереү кәмене
Республикала 2008 йылда күн аяҡ кейеме етештереү өстән бер өлөштән артыҡҡа кәмене. Сумкаларҙы ла беҙҙә 8,2 процентҡа кәмерәк етештерә башланылар. Уның ҡарауы, кейеҙ һәм фетр аяҡ кейемдәре сығарыу — 23,5 процентҡа, портфелдәр 4,5 процентҡа артты. Был мәғлүмәттәрҙе БР Сәнәғәт һәм тышҡы иҡтисади бәйләнештәр министрлығы бирә.
Күндән тауарҙарҙың айырым төрҙәрен етештереү күләмдәренең кәмеүе беҙҙә әҙерләнгән күн сеймалының күп өлөшө башҡа төбәктәргә эшкәртеүгә оҙатылыуы менән бәйләнгән. Республикала бындай профилдәге предприятиелар етерлек булмау сәбәпле сеймалдың 15 проценты ғына үҙебеҙҙә үҙләштерелә.
Хәҙерге ваҡытта республикала бер генә ҙур предприятие күн сеймалын эшкәртеүгә һәләтле. Был "Октябрьский күн мануфактураһы" яуаплылығы сикләнгән йәмғиәте. Ләкин уға ла производствоны реконструкциялау буйынса сараларҙы тамамлау өсөн 160 миллион һум күләмендә инвестициялар талап ителә. Был сумманың күп өлөшө, 120 миллион һум самаһы, ҡорамалдарҙы яңыртыуға йүнәлтелергә тейеш.
Стәрлетамаҡ күн комбинатына күн етештереүҙе тергеҙеү өсөн тағы ла күберәк финанс һалыуҙары — 600 миллион һум тирәһе — талап ителә.
Аяҡ кейеме етештереүселәр араһында Дәүләкән аяҡ кейеме фабрикаһы уңышлы үҫешеүен дауам итә. "Нефтекама күн-галантерея фабрикаһы" һәм "Өфө күн-галантерея фабрикаһы" асыҡ акционерҙар йәмғиәттәренең дә иҡтисади күрһәткестәре насар түгел.
Бөгөн күндән изделиелар етештереүселәр өсөн төп проблема булып әйләнештәге средстволар етешмәүе тора. Сәнәғәт министрлығы белгестәре фекеренсә, тармаҡты үҫтереү өсөн унда уңышлы инвестицион һәм эшҡыуарлыҡ климаты булдырырға, инвестициялар ағымын тәьмин итергә, предприятиелар менән идара итеү һөҙөмтәлелеген күтәрергә, булған эш урындарын һаҡлау һәм яңы эш урындары булдырыу өсөн шарттар тәьмин итергә кәрәк.


text:
Рөстәм Хәмитовтың иң яҡшы лоббистар исемлегендәге рейтингы тағы күтәрелгән
Башҡортостан Президенты Рөстәм Хәмитовтың Рәсәйҙең тәүге ун иң яҡшы лоббисы-төбәк лидерҙары араһындағы рейтингы күтәрелеүен дауам итә. Был «Независимая газета» заказы буйынса иҡтисади яңылыҡтар агентлығы менән ағымдағы йылдың июль айында үткәрелгән тикшереүҙәр йомғаҡтарынан күренә.
«Көслө һөҙөмтәлелек» номинацияһында төбәк лидерҙары исемлегендә Рөстәм Хәмитов Кемерово өлкәһе губернаторы Аман Тулеев менән етенсе-һигеҙенсе урындарҙы бүлешә. Әгәр быйылғы йылдың июнендә Башҡортостан Президентының позицияһы 4,01 балл менән баһаланһа, июлдә был коэффициент тағы артҡан һәм 4,04 балға еткән.
«Көслө һөҙөмтәлелек» номинацияһында тәүге өс лоббист-төбәк лидерҙары исемлеген Мәскәү мэры Сергей Собянин башлап ебәргән, артабан Валентина Матвиенко (Санкт-Петербург) менән Роман Абрамович (Чукотка АО) килә.
2011 йылдың июлендәге Рәсәйҙең иң яҡшы лоббистары-төбәк лидерҙары рейтингын тикшереү һөҙөмтәләре 24 августа «Независимая газета» сайтында донъя күргән.


text:
Ҡара ҡарға
Ҡара ҡарға
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ала ҡарғалай. Ғәҙәттә күмәкләшеп йәшәйҙәр. Дөйөм төҫө күкһел ҡара. Оло ҡоштоң суҡышы тирәһе яланғас, бысраҡ аҡ төҫтә. Суҡышы йыуан һәм ҙур. Ала ҡарғанан бөтә кәүҙәһенең ҡара төҫтә булыуы менән айырыла.Ҡарлыҡҡан тауышлы: «ҡрра — ҡрра»
Тереклек итеүе[үҙгәртергә | вики-тексты үҙгәртергә]
Һирәк ағаслы урман, ҡәлә һәм ауыл эргәһендәге ағаслыҡтарҙа йәшәйҙәр. Ояһы ағас баштарында була. Зарарлы бөжәктәрҙе ҡырып, файҙа килтерә, яҙғыһын яңы шытып сыҡҡан иген һәм йәшелсәләрҙе йолҡоп, бер аҙ зыян килтерә.
Туҡланыуы һәм үрсеүе[үҙгәртергә | вики-тексты үҙгәртергә]
Төрлә бөжәктәр, сиңерткә,ямғыр селәүсене, үлән үҫентеләре менән туҡлана. Бик киң таралған ҡош. Ояһын ваҡ сыбыҡсаларҙан үреп яһай. Көрән таплы йәшкелт зәңгәр 5-6 йомортҡаһы була.
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары. — Өфө, 1986. — 67-се бит
- Фадеева Е. О. Экология грача (Corvus frugilegus L.) в антропогенных ландшафтах Окско-Донского междуречья. — М.: Товарищество науч. изд. КМК, 2007. — 199 с.


text:
БР Хеҙмәт министрлығы Ҡырым Республикаһының Белогорск районы коллегалары менән хеҙмәттәшлек итәсәк
Башҡортостандың Хеҙмәт һәм халыҡты социаль яҡлау министрлығында Ҡырым Республикаһы Белогорск районының халыҡты социаль яҡлау идаралығы менән скайп-бәйләнеш үтте. Ҡырым ярымутрауының был муниципалитеты Башҡортостан Республикаһы өсөн шефлыҡҡа алынған район сифатында беркәтелгән.
БР хеҙмәт һәм халыҡты социаль яҡлау министры Ленара Иванова менән онлайн-әңгәмәгә Белогорск районының халыҡты социаль яҡлау идараһы етәксеһе урынбаҫары Ирина Цыганок, БР Серафимовка балалар йорто директоры Юрий Стройкин һәм Күмертау ҡалаһы интернаты директоры Юрий Мельников сыҡты.
Иҫегеҙгә төшөрәбеҙ, уҙған йома республиканың Хеҙмәт һәм халыҡты социаль яҡлау министрлығы тарафынан ике төбәктең шефлыҡҡа алынған социаль учреждениеларҙың параллелдәре билдәләнде. Өфө хакимиәтенең халыҡты социаль яҡлау буйынса идаралығы Белогорск ҡалаһының территориаль социаль хеҙмәтләндереү үҙәгенә шефлыҡ итә. Аҡылы буйынса зәғиф балалар өсөн Серафимовка йорт-интернатына Белогорск балалар йорт-интернаты беркетелгән. Күмертау психоневрологик интернаты бынан алып Белогорск психоневрологик интернатына яуаплы буласаҡ.
Шефлыҡҡа алынған Белогорск районы вәкилдәре менән әңгәмәләшеү барышында БР Хеҙмәт министрлығы башлығы Ленара Иванова тәү сиратта коллегалар өсөн нимә кәрәклеге һәм уларға Рәсәйҙең хоҡуҡи майҙанына тиҙерәк интеграциялауҙа нисек ярҙам итеү тураһында белеште.
Ведомствоның матбуғат хеҙмәтенән хәбәр итеүҙәренсә, яҡын көндәрҙә Башҡортостан менән райондың етәкселеге араһында хеҙмәттәшлек тураһында килешеүгә ҡул ҡуйыласаҡ, был маҡсат менән 23 апрелдә Башҡортостандың рәсми делегацияһы Ҡырымға осасаҡ. Шулай уҡ апрель аҙағына тиклем Хеҙмәт министрлығы Белогорскҡа Бөйөк Ватан һуғышы ветерандары өсөн меңдән ашыу бәйләнгән жилеттар ебәрәсәк.


text:
Фидан Ғафаров «Бәхет хаҡы» спектаклендә уйнаясаҡ
Фидан Ғафаров ҡатнашлығындағы «Бәхет хаҡы» спектакленең премьераһы М.Ғафури исемендәге Башҡорт дәүләт академия драма театрында 19 һәм 20 апрелдә үтәсәк.
Шағирә Хәлисә Мөҙәрисова әҫәре буйынса театр режиссеры Айрат Әбүшахманов ҡуйған спектаклдә Фидан Ғафаров менән бергә Нурия Ирсаева, Илһөйәр Ғәзетдинова, Заһир Вәлитов, Суфия Ҡорбанғәлиева, Әхәт Хөсәйенов, Хәмиҙулла Яруллин, Светлана Хәкимова, Тәнзилә Хисамова һәм йәш артистар уйнаясаҡ.
— Тематикаһы һәм тәбиғәте буйынса Зариф роле миңә бик яҡын, — тине Фидан Сафа улы. – Геройымдың спектаклдәге тормошо минекенә бик оҡшаш. Гүйә, сәхнәләге ваҡиғаларҙа минең ижади һәм ҡатмарлы тормош юлым сағыла. Эйе, һәр кешенең тормошта үҙ юлы була. Спектакль геройҙарыныҡы ла шулай уҡ: кемдер яҙмышы менән ҡәнәғәт булып, ҡыуанып йәшәй, ә кемдер тормошта буй етмәҫлек үрҙәргә ынтыла, дан, абруй, танылыу артынан ҡыуа. Кеше тормошонда аңлатып бирмәҫлек тылсымлы, серле көскә эйә булған, йәшәйештең айырып алғыһыҙ өлөшө булған ижад геройҙарҙы тормошта иң ҡәҙерле һәм иң мөһим нәмә — бәхет хаҡы тураһында уйланырға мәжбүр итә.


text:
Мортаза Рәхимов Андрей Цариковский менән осрашты
13 мартта Республика йортонда Башҡортостан Президенты Мортаза Рәхимов Монополияға ҡаршы федераль хеҙмәт етәксеһе урынбаҫары Андрей Цариковский менән эш осрашыуы үткәрҙе. Монополияға ҡаршы ҡануниәттең үтәлеше мәсьәләләре тикшерелде.
Мортаза Рәхимов Монополияға ҡаршы федераль хеҙмәттең Башҡортостан идаралығы эшенең хужалыҡ итеүсе бөтә субъекттар өсөн тиң хоҡуҡи һәм иҡтисади шарттар тыуҙырыуҙағы әһәмиәтен билдәләне. Президенттың фекеренсә, ҡулланыу баҙарындағы хаҡтар менән бәйле хәлгә контроль иҡтисади көрсөк шарттарында монополияға ҡаршы хеҙмәттең төп бурыстарының береһе булып тора.
Андрей Цариковский республика иҡтисадының ыңғай хәлен билдәләне.
— Көрсөккә ҡарамаҫтан, Башҡортостанда юғары тәьминәт кимәле һаҡланып ҡалған һәм төбәк буйынса килемдәрҙең кәмеүе ил буйынса сағыштырғанда байтаҡҡа түбән, — тине Рәсәй Монополияға ҡаршы федераль хеҙмәте етәксеһе урынбаҫары.
Андрей Цариковский Башҡортостанда монополияға ҡаршы хеҙмәттең һөҙөмтәле эшләүе өсөн тейешле шарттар булдырған өсөн республика етәкселегенә рәхмәт белдерҙе.
Осрашыуҙа Монополияға ҡаршы федераль хеҙмәттең БР буйынса идаралығы етәксеһе Зөлфирә Аҡбашева ҡатнашты.


text:
Төбәктә хеҙмәт мигранттары бюджетты 419 миллион һумға тулыландырған Фото: Андрей Старостин
Төбәктә хеҙмәт мигранттары бюджетты 419 миллион һумға тулыландырған
Төбәктә хеҙмәт мигранттары бюджетты 419 миллион һумға тулыландырған Фото: Андрей Старостин
ӨФӨ, 2015 йыл, 24 декабрь. /«Башинформ» мәғлүмәт агентлығы, Ольга Мортазина/.
Башҡортостанда хеҙмәт мигранттары дәүләт ҡаҙнаһын 419 миллион һумға тулыландырған. Федераль миграция хеҙмәтенең Башҡортостан идаралығы мәғлүмәттәре буйынса, ағымдағы йылдың 11 айында 26 меңдән ашыу сит ил кешеһе — хеҙмәткә патент, 1270-е эшкә рөхсәт алған.
Һөҙөмтәлә республика бюджетына 400 миллион һум ингән. Рөхсәт ҡағыҙы биргән өсөн пошлиналарға түләү сифатында Рәсәй ҡаҙнаһына 19 миллион һум йүнәлтелгән.


text:
Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостандағы идаралығында - яңы етәксе
Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостан Республикаһындағы идаралығында үҙгәрештәр булды. Ведомство етәксеһе вазифаһын әлегә ваҡытлыса Елена Вохмянина башҡара.
Элекке етәксе Шамил Хәсәнов үҙ теләге менән был вазифанан бушатылды.
Бығаса Елена Леонидовна Вохмянина 2011 йылдың ғинуарынан Элемтә, мәғлүмәт технологиялары һәм киң коммуникациялар өлкәһендә күҙәтеү буйынса федераль хеҙмәттең Башҡортостан Республикаһындағы идаралығы етәксеһе урынбаҫары булып эшләне.


text:
Фото:
Марат Латипов: Өйҙәгеләремде петардалар осороуҙан тыям
Фото:
Янғын инспекцияһы үтә хәүефле осор булараҡ Яңы йылға әҙерлек башланы. Күп халыҡ ҡатнашасаҡ саралар, бигерәк тә балалар байрамдары үткәреләсәк урындар мотлаҡ тикшереләсәк, тип хәбәр итте БР-ҙың янғын күҙәтеү буйынса баш дәүләт инспекторы Марат Латипов «Башинформ» агентлығында үткән матбуғат конференцияһында. Шулай уҡ ентекле тикшереүҙәр Яңы йыл пиротехникаһын һатыусы сауҙа нөктәләренә ҡағыласаҡ: яраҡлылыҡ ваҡыты ла, һаҡлау шарттары ла, сертификаттарҙың булыу-булмауы ла тикшереләсәк.
— Ҡағиҙә булараҡ, бында 1,2,3 класлы хәүефлелектәге пиротехника хаҡында һүҙ бара , — тине Марат Латипов. — уны ҡулланыу өсөн янғын инспекцияһынан рөхсәт алырға кәрәкмәй. Әммә улар барыбер үтә хәүефле предмет булып ҡала. Хәтерегеҙгә төшөрәм, Пермдәге «Хромая лошадь» клубындағы янғын бенгаль уттары осҡонан башлана. Тиҙ тоҡанып китеүсе предметтарға эләгеп, улар янғын сығара ала.
БР-ҙың баш янғын инспекторы һүҙҙәренсә, уҙған Яңы йылда петардалар һәм бенгаль уттары осҡондарынан бер нисә ғәҙәттән тыш хәл булған: Учалыла — бесән кәбәне, Нефтекамала — фатир, Белоретта — шәхси йорт, Бишбүләктә кәртә-ҡура янған.
— Мин үҙем бер ҡасан да петардалар осормайым, һәм өйҙәгеләремә лә быны эшләргә бирмәйем, — тип белдерҙе Марат Латипов. — Сөнки бының ни тиклем хәүефле булыуын яҡшы аңлайым.
Өфө ҡалаһының Дәүләт янғын күҙәтеү бүлеге начальнигы Фәрит Абдрахманов әйтеүенсә, көнкүреш пиротехникаһын ҡулланғанда иң мөһиме — инструкцияны теүәл үтәү.
— Мәҫәлән, хәүефһеҙлек өсөн 25 метрҙан да кәм булмаған радиустағы майҙанды бушатырға кәрәк, тип аңлатты Фәрит Ғилметдин улы. – Петарда осорған урындан кешеләргә һәм теләһә-ниндәй предметҡа, шулай уҡ ағастарға шул тиклем ара ҡалдырылырға тейеш. Өҫтәүенә ракеталарҙы вертикаль рәүештә нығытырға кәрәк. Ҡайһы берҙә ҡабы ҡолап, петарданың тура кешеләргә ҡарай атылған осраҡтары була. Әммә тәжрибәм буйынса шуны беләм – был талаптарҙы ҡала шарттарында теүәл үтәү мөмкин түгел. Шуға күрә корпоратив сиктәрендә фейерверк планлаштырһағыҙ, уны үҙ эшен белгән оҫталарҙан заказ биреп эшләтеү яҡшыраҡ.
Әгәр шоу арҡаһында янғын сыҡһа, уның сәбәпсеһен енәйәт статьяһы буйынса эҙәрләү көтә, тип иҫкәртте Абдрахманов.


text:
Өфө властары 50 һуғыш ветеранының торлағын ремонтлаясаҡ
Бөйөк Ватан һуғышында Еңеүҙең 66-сы йыллығын билдәләр алдынан Өфөнөң ҡала бюджетынан ветерандар торлағын ремонтлауға 2,5 миллион һум бүленде. Был аҡсаға 50 ветерандың фатиры ремонтланасаҡ, тип күҙаллана. Был хаҡта ҡала башлығы Павел Качкаевта үткән оператив кәңәшмәлә әйтелде.
2010 йылда Еңеүҙең 65 йыллығын байрам итеү сиктәрендә ҡала бюджетынан ветерандар торлағын ремонтлауға 10 миллион һум бүленгәйне. Был аҡсаға 340 фатир ремонтланды. Бынан тыш, ҡаланың депутаттар корпусы средстволарына һәм бюджеттан тыш сығанаҡтар иҫәбенә лә ремонт алып барылды. Һөҙөмтәлә 2010 йылда 580-дән ашыу ветерандар фатирында ремонт үтте.
Әлеге ваҡытта ремонтҡа ярайһы күп заявкалар бирелгән. Шул уҡ ваҡытта уларҙың күбеһе ветерандарҙан түгел, ә уларҙың хәлле туғандарынан килә. Был осраҡта ҡала хакимиәте иҫкәртеүҙе кәрәк тип таба: ремонт финанс йәһәтенән дә, физик яҡтан да был эшкә көсө етмәгән яңғыҙ ветерандарҙың фатирында ғына үткәреләсәк.


text:
Көслө дауылдан зыян күргән республиканың өс районында ғәҙәттән тыш хәл режимы индерелдеФото: Андрей Старостин
Көслө дауылдан зыян күргән республиканың өс районында ғәҙәттән тыш хәл режимы индерелде
Көслө дауылдан зыян күргән республиканың өс районында ғәҙәттән тыш хәл режимы индерелдеФото: Андрей Старостин
30 августа Башҡортостан башлығы Рөстәм Хәмитов үҙенең бойороғо менән Ҡалтасы, Краснокама һәм Яңауыл райондарында, 29 августа көслө дауыл уҙыу сәбәпле, ғәҙәттән тыш хәл режимын индерҙе. Был хаҡта республика башлығының матбуғат хеҙмәте хәбәр итә. Ғәҙәттән тыш хәл режимы айырым бойороҡҡа тиклем үҙ көсөнә эйә буласаҡ.
Башҡортостанда стихия күрһәткән зыянды баһалау буйынса Ведомство-ара комиссия ойошторолдо. Уны республика Хөкүмәте Премьер-министрының беренсе урынбаҫары Рәүеф Ноғоманов етәкләй.
Ведомство-ара комиссияға 2014 йылдың 20 сентябренә тиклем Рәсәй Федерацияһы Хөкүмәтенә ғәҙәттән тыш хәлде бөтөрөү буйынса сараларҙы финанс яҡтан тәьмин итеүгә федераль бюджеттан ассигнованиелар бүлеү тураһында мөрәжәғәт әҙерләргә һәм йүнәлтергә ҡушылды.
Башҡортостан Республикаһының Хеҙмәт һәм халыҡты социаль яҡлау министрлығына БР Хөкүмәтенә ғәҙәттән тыш хәл һөҙөмтәһендә зыян күргән граждандарға матди ярҙам күрһәтеү буйынса тәҡдимдәр индереү йөкмәтелде.
Граждандарҙың торлаҡтарын һәм социаль инфраструктура объекттарын йүнәтеү буйынса эштәрҙең дәүләт заказсыһы итеп БР Төҙөлөш һәм архитектура буйынса дәүләт комитеты билдәләнгән. Граждандарҙың торлаҡтарын тергеҙеү буйынса эштәрҙе Рөстәм Хәмитов ағымдағы йылдың 30 сентябренә тиклем тамамларға ҡушты.
Башҡортостан Республикаһының Һаулыҡ һаҡлау министрлығына зыян күргәндәргә тулы күләмдә ярҙам күрһәтеү йөкмәтелде. БР Сауҙа һәм ҡулланыусыларҙың хоҡуҡтарын яҡлау буйынса дәүләт комитетына – зыян күргәндәрҙе аҙыҡ-түлек һәм тәүге кәрәк-яраҡ тауарҙары менән тәьмин итергә.
Ҡалтасы, Краснокама, Яңауыл районы хакимиәттәренә ғәҙәттән тыш хәл һөҙөмтәһендә зыян күргән граждандарҙы торлаҡтары тергеҙелгәнсе ваҡытлыса урынлаштырырға кәңәш ителде. 2014 йылдың 5 сентябренә тиклем муниципалитеттар БР Хеҙмәт һәм халыҡты социаль яҡлау министрлығына Рәсәй Ғәҙәттән тыш хәлдәр министрлығының БР буйынса баш идаралығы һәм Федераль миграция хеҙмәтенең БР буйынса идаралығы менән килешелгән ғәҙәттән тыш хәл һөҙөмтәһендә зыян күргән кешеләрҙең исемлеген, уларға матди ярҙам күрһәтеү өсөн, тапшырырға тейеш.
Бойороҡтоң үтәлешен контролдә тотоу Башҡортостан Президенты хакимиәтенә йөкмәтелгән.


text:
Төбәктә мал аҙығы культуралары 87 процент майҙанда сабылған
Башҡортостанда мал аҙығы культуралары 880 мең гектар майҙанда сабылған, ул пландың 87 процентын тәшкил итә, тип хәбәр иттеләр республика Ауыл хужалығы министрлығының матбуғат хеҙмәтенән. Шул уҡ ваҡытта Архангель, Баймаҡ, Белорет һәм Нуриман райондары сабыу эштәрен тамамлаған.
Әлеге ваҡытта республикала 728 мең тонна бесән (пландың 99,7 проценты), 1,8 миллион тонна сенаж (84 процент), 183 мең тонна силос (10 процент) әҙерләнгән.
Уртаса республика буйынса һәр шартлы мал башына 19,1 центнер мал аҙығы берәмеге әҙерләнгән, ул былтырғы ошо уҡ ваҡыттағы күрһәткестәрҙән 1,6 центнерға күберәк. Һәр шартлы мал башына 25-30 центнер мал аҙығы берәмеге Архангель, Благовещен, Краснокама, Мәсетле, Нуриман, Хәйбулла һәм Яңауыл райондарында тупланған.


text:
«Өфө» аэропорты — осоштарҙың хәүефһеҙлеге буйынса Волга буйы федераль округында лидер Фото: Олег Яровиков
«Өфө» аэропорты — осоштарҙың хәүефһеҙлеге буйынса Волга буйы федераль округында лидер
«Өфө» аэропорты — осоштарҙың хәүефһеҙлеге буйынса Волга буйы федераль округында лидер Фото: Олег Яровиков
ӨФӨ, 2016 йыл, 26 ғинуар. /«Башинформ» мәғлүмәт агентлығы, Ксения Калинина/.
«Өфө» халыҡ-ара аэропорты былтырғы эшмәкәрлегенә йомғаҡ яһаны. Уҙған йылда 2 миллион 313 мең 358 кеше баш ҡаланың һауа ҡапҡаһы хеҙмәттәре менән файҙаланған (2014 йылға ҡарата 3 процентҡа аҙыраҡ). Эске һауа юлдарында — 1 857 376 (14 процентҡа күберәк), халыҡ-ара һауа линияларында 455 982 пассажир (39 процентҡа аҙыраҡ) хеҙмәтләндерелгән.
Компанияның матбуғат үҙәгендә хәбәр итеүҙәренсә, былтыр осоштарҙың даимилығы 90 проценттан артҡан. Аэропорт — осоштарҙың хәүефһеҙлеге буйынса Волга буйы федераль округында лидер. Үткән йыл менән сағыштырғанда, пассажирҙарҙан ялыуҙар 35 процентҡа аҙайған.
Эске һауа юлдарында Мәскәү, Симферополь, Сочи, Нижневартовск, Яңы Уренгой һәм Санкт-Петербург ҡалаларына рейстар ҙур һорау менән файҙаланған. Элекке йылдарҙағы кеүек үк «Өфө — Ҡазан» рейсы популяр төбәк маршруты булып ҡала. Халыҡ-ара линияларҙың лидерҙары — Ларнака, Бангкок, Пхукет.
Былтыр «Өфө» халыҡ-ара аэропорты Волга буйы федераль округында тәүгеләрҙән булып ике миллионынсы пассажирҙы теркәне. 2015 йылдың июнендә баш ҡаланың һауа ҡапҡаһы терминалдар инфраструктураһы һәм пассажирҙар сервисының сифаты өсөн «АвиаПорт» агентлығының «дүрт йондоҙло» баһаһына лайыҡ булды.


text:
Фото:
Май айында ветерандар Рус драма театрына бушлай йөрөй аласаҡ
Фото:
Бөйөк Ватан һуғышында Еңеүҙең 65 йыллығы хөрмәтенә Башҡортостан Республикаһының дәүләт академия рус драма театры социаль акция үткәрә.
Май айында һуғыш һәм хеҙмәт ветерандары, танытмаһын күрһәтеп, театрға бушлай йөрөй ала. Пенсионерҙарға ла ташлама яһала: улар 20 һумға билет һатып ала алалар, тип хәбәр иттеләр театрҙың матбуғат хеҙмәтенән.
Етмәһә, ике билет һатып алғанда һәр тамашасыға бонуслы купон бирелә, уның буйынса икенсе спектаклгә ташлама менән билет һатып ала аласаҡ.
Бушлай бонуслы купондарҙы ҡала урамдарында ла таратырға планлаштырыла.


text:
Благоварҙа немец йыры конкурсы үтте
Благовар районының Шарлыҡ ауылында «Алексеевка» немец тарих-мәҙәниәт үҙәге ҡатнашлығында халыҡ патриотик йырҙары конкурсы үтте. Сара 1812 йылдағы Ватан һуғышында Еңеүҙең 200 йыллығына арналды. Был хаҡта БР Халыҡтар дуҫлығы йортонан хәбәр иттеләр.
Конкурста үҙешмәкәр коллективтар, мәктәп уҡыусылары һәм «Volksklang» немец халыҡ ансамбле ҡатнашты, «Volksklang» «Heimat» («Тыуған ил») йырын башҡарҙы. Немец телендәге йырҙарҙан тыш конкурста рус, украин һәми татар телдәрендә лә патриотик йырҙар яңғыраны. Ҡатнашыусыларҙың барыһы ла Рәхмәт хаттары менән бүләкләнде.


text:
«Китаптар - балаларға» акцияһы сиктәрендә Башҡортостан китапханаларына Мәскәүҙән меңдән ашыу китап ебәрелде
Мәскәүҙән балалар йорттарына, ауыл мәктәптәренә һәм республика китапханаларына меңдән ашыу китап ебәрелде. «Ныҡлы ғаилә» федераль проекты берҙәм рәсәйлеләрҙең «Китаптар — балаларға» төбәк проектын күтәреп алды, тип хәбәр итә ER.RU.
– Башҡортостанда «Китаптар — балаларға» проекты, «Яҡташтар» кеүек үк, республика халҡында хуплау тапты. Көн һайын «ҡыҙыу линия» телефонына битараф булмаған граждандарҙан унлаған шылтыратыу ҡабул ителә, улар балалар йорттарына, ауыл мәктәптәренә һәм китапханаларға үҙҙәренең китаптарын бирергә әҙер, — тип билдәләне төбәк башҡарма комитетының баш белгесе Руслан Нәсретдинов.
Проект тормошҡа ашырала башлғандан алып бер ай эсендә ирекмәндәр ярты миллионға яҡын китап йыйған. Китаптар Башҡортостан халҡынан ғына түгел, Рәсәйҙең башҡа төбәктәренән дә ҡабул ителә. Шулай итеп, «Ныҡлы ғаилә» федераль проекты «Ғаилә – ҙур бүләк» («Семья – величайший дар») антологияһын бүләк итте.
– Был китап беҙҙең проект ярҙамында нәшер ителде. Уны Рәсәй төбәктәренә таратырға планлаштырғайныҡ. Әммә Башҡортостанда «Китаптар — балаларға» акцияһы үткәрелеүе хаҡында белгәс, китаптарҙың күпселек өлөшөн һеҙгә ебәрергә булдыҡ, — тине «Ныҡлы ғаилә» федераль проектының башҡарма директоры Артур Реан.


text:
Фото:
Рөстәм Хәмитов: «Авиация - база тармағы һәм ул артабан үҫтереүгә мохтаж»
Фото:
«Өфө» халыҡ-ара аэропортында кисә беренче Төбәк эшлекле авиация форумы үтте. Уны асыу тантанаһында Башҡортостан Президенты Рөстәм Хәмитов ҡатнашты.
Үҙенең сығышында республика башлығы, авиация — доньяның база тармаҡтарының береһе, тип билдәләне. Эшлекле авиацияның әһәмиәте лә йыл һайын арта бара. «Бизнес-джет» сегментындағы самолеттар паркы 28 мең берәмектән ашып киткән. Был тармаҡта бихисап миллиард һум аҡса әйләнештә йөрөй, бында меңдән ашыу кеше эшләй, унан бюджетҡа һалым түләүҙәре аша ярайҙы ҙур керем килә. Эшлекле бәйләнештәрҙе киңәйтеү, төбәк иҡтисадын нығытыу кәрәклеге эшлекле авиация баҙары үҫешенең төп шартына әүерелә.
Башҡортостан Президенты фекеренсә, бөгөнгө көндә был сектор граждандар авиацияһы менән сағыштырғанда юғарыраҡ темптар менән үҫешә.
— Әлбиттә, Рәсәй эшлекле авиацияһы үҫеш юлының әлегә башланғыс этабында ғына, ләкин илебеҙ масштабын иҫәпкә алғанда, баҙарҙың был сегментының мөмкинлектәре ҙур, — тип иҫәпләй Рөстәм Хәмитов. — Һәм ул даими үҫә, сөнки бизнес бәйләнештәрҙе киңәйтеү эшҡыуарлыҡ эшмәкәрлегенең айырылғыһыҙ өлөшө булып тора. Ләкин бер ниндәй техник саралар ҙа эшлекле өлкәлә күҙгә-күҙ ҡарап аралашыуҙы алыштыра алмай.
Яҡын киләсәктәге перспективаларға килгәндә иһә, төбәк башлығы билдәләүенсә, бөгөн аэропорт инфраструктураһына күләмле модернизация үткәреү, осоштар хәүефһеҙлеген арттырыу маҡсатында аэронавигация хеҙмәтләндереүен камиллаштырыу талап ителә.
—Ведомстволарҙың үҙ-ара хеҙмәттәшлеге кәрәклеген аңлайбыҙ, — тине Президент. – Башҡортостан граждандар авиацияһы үҫешенә һиҙелерлек ярҙам күрһәтә.
Хәтерегеҙгә төшөрәйек, 2006-2007 йылдарҙа Өфө аэровокзалы тулыһынса үҙгәртеп ҡоролдо. Һөҙөмтәлә «Өфө» аэропортының пассажирҙар ағымы сәғәтенә 800 кешегә еткерелде. Аэропорт территорияһы төҙөкләндерелде, эргә-тирәһендәге юлдар киңәйтелде. Былтыр Башҡортостандың Урал аръяғының баш ҡалаһы Сибайҙа аэропорт тергеҙелде, был ҡалаға даими рейстар асылды. Республиканың төньяғында Нефтекама ҡалаһы Өфөнән даими рейстар ҡабул итеүгә әҙерләнә. Сиратта – Белорет.
— Башҡортостан киләсәктә лә авиация ярҙамында пассажирҙар һәм йөк ташыу тармағындағы перспективалы башланғыстарға ярҙам итергә әҙер, — тине Рөстәм Хәмитов. — Был өлкәләге уңыштар беҙгә һалым түләүҙәре сифатындағы дивидендтар алып килеүҙән тыш, төбәктәр, алыҫ һәм яҡын сит илдәр менән бәйләнештәрҙе киңәйтеүгә булышлыҡ итәсәген дә аңлайбыҙ.
Һүҙ аҙағында Рөстәм Хәмитов форумда ҡатнашыусыларға уңышлы эш һәм ике яҡҡа ла файҙалы контакттар булдырылыуын теләне.
«Өфө» халыҡ-ара аэропорты биләмәһендә айырым майҙан билдәләнгәйне, унда эшлекле авиация сегментына ҡараған авиатехника өлгөләре, шулай уҡ аэродромды хеҙмәтләндереүсе махсус техника менән танышырға мөмкинселек булды.
Форумды асыу тантанаһында БР Хөкүмәте Премьер-министры урынбаҫары Сергей Афонин, президенттары Валерий Очиров етәкселегендә Эшлекле авиацияның берләшкән милли ассоциацияһы вәкилдәре, «Өфө» халыҡ-ара аэропорты» асыҡ акционерҙар йәмғиәтенең генераль директоры Рәмил Тимерғазин, авиапредприятиелар, авиакомпаниялар һәм авиацияға ҡатнашлығы булған башҡа төрлө ойошмалар етәкселәре ҡатнашты.